
บทที่ 1
บทนำ
ที่มาและความสำคัญของปัญหา

รัฐบาลภายใต้การนำของ ฯพณฯ พลเอกสุรยุทธ์ จุลานนท์ นายกรัฐมนตรี ได้แถลงนโยบายด้านสังคมต่อสภานิติบัญญัติแห่งชาติในวันที่ 3 พฤศจิกายน 2549 มีสาระสำคัญ คือ “รัฐบาลมีความมุ่งมั่นที่จะสร้างสังคมเข้มแข็งที่คนไทยในชาติอยู่เย็นเป็นสุขร่วมกันอย่างสมานฉันท์บนพื้นฐานของคุณธรรม” และเพื่อให้บรรลุเป้าหมายดังกล่าว รัฐบาลจึงกำหนดนโยบายปฏิบัติการ 9 ประการ ประกอบด้วย

1. ส่งเสริมความรัก ความสามัคคี และความสมานฉันท์ของคนในชาติ โดยจะดำเนินการสรุปบทเรียนจากปัญหาความแตกแยกร้าวฉาน และความล้มเหลวในการป้องกันและแก้ไขปัญหาความไม่ปรองดองกันของคนในชาติในอดีต แล้วนำมาใช้ในการปรับความเข้าใจ และสร้างกระบวนการร่วมมือกันกอบกู้และฟื้นฟูประเทศชาติให้ประชาชนทุกชุมชน รู้รักสามัคคี และอยู่ร่วมกันอย่างมีความสุข และพัฒนาอย่างต่อเนื่อง

2. จัดทำแผนปฏิรูปสังคมอยู่เย็นเป็นสุขร่วมกันอย่างสมานฉันท์ โดยอาศัยพื้นฐานความมีคุณธรรมของทุกภาคส่วนในสังคมทั้งภาคประชาชน ภาคธุรกิจ ภาคประชาสังคม ภาควิชาการ ภาคสื่อสารมวลชน และสถาบันศาสนานำมาร่วมมือกันสร้างสังคมไทยที่ไม่ทอดทิ้งกัน สังคมที่ชุมชนท้องถิ่นและประชาสังคมมีความเข้มแข็งเป็นสังคมคุณธรรม และสังคมประชาธิปไตย

3. เร่งรัดการปฏิรูปการศึกษาโดยยึดหลักคุณธรรมนำความรู้ โดยมุ่งเน้นการพัฒนาคนโดยใช้คุณธรรมเป็นพื้นฐานของกระบวนการเรียนรู้ อาศัยความร่วมมือของสถาบันครอบครัว ชุมชน สถาบันศาสนา และสถาบันการศึกษาเชื่อมโยงกัน จัดการศึกษาอย่างมีส่วนร่วม เพื่อก่อให้เกิดกระบวนการศึกษาที่สามารถสร้างคน และสร้างความรู้สู่สังคมคุณธรรมที่มีคุณภาพ สมรรถภาพ และประสิทธิภาพ

4. พัฒนาสุขภาวะของประชาชนให้ครอบคลุมทั้งมิติทางกาย จิต สังคม และปัญญา โดยจะทำการปฏิรูประบบสุขภาพ โดยอาศัยการมีส่วนร่วมของทุกภาคส่วนที่จะพัฒนาระบบบริการสุขภาพให้สนองความต้องการของประชาชนได้อย่างมีคุณภาพ ทั่วถึง และเป็นธรรมทั้งในเรื่องการเสริมสร้างสุขภาพ การป้องกันโรค การให้บริการรักษาพยาบาล และการฟื้นฟูสมรรถภาพที่เหมาะสมทั้งภาวะปกติและฉุกเฉิน

5. ส่งเสริมกีฬาพื้นฐานและกีฬามวลชน  โดยสนับสนุนให้ประชาชนทุกระดับได้มีโอกาสเล่นกีฬา และออกกำลังกาย เพื่อสร้างเสริมสุขภาพและสมรรถภาพที่ดี ทั้งการกีฬาเพื่อความเป็นเลิศ และการกีฬาเพื่ออาชีพในระดับมาตรฐานสากล รวมทั้งปลูกฝังความมีน้ำใจเป็นนักกีฬาซึ่งจะนำไปสู่การมีค่านิยมพื้นฐานของการมีความสมานฉันท์ของคนในชาติ

6. สร้างความเข้มแข็งของทุกชุมชนท้องถิ่นและประชาสังคม   โดยส่งเสริมบทบาทของครอบครัว ชุมชน องค์กรอาสาสมัคร ภาคธุรกิจ สถาบันการศึกษาให้สามารถจัดการตนเองเกี่ยวกับความเป็นอยู่ทั้งด้านเศรษฐกิจ สังคม วัฒนธรรม การปกครอง การจัดการทรัพยากรธรรมชาติ และสิทธิชุมชน รวมทั้งการป้องกันและแก้ไขปัญหาสังคม ปัญหายาเสพติดอย่างจริงจังและต่อเนื่อง การดูแลเด็กและเยาวชน คนพิการ ผู้สูงอายุ และผู้ด้อยโอกาส สนับสนุนสิทธิสตรี ตลอดจนความปลอดภัยในชีวิตและทรัพย์สิน

7. ส่งเสริมให้ทุกภาคส่วนของสังคมมีส่วนร่วมในการพัฒนาสังคมไทยให้เป็นสังคมที่มีสันติสุขอย่างยั่งยืนบนพื้นฐานของวัฒนธรรมไทย โดยการใช้สื่อทุกรูปแบบในการสร้างสรรค์สังคม รักษา สืบทอดวัฒนธรรมชองชาติและความหลากหลายของวัฒนธรรมท้องถิ่น เพื่อเชิดชูคุณค่าและจิตวิญญาณของความเป็นไทย ตลอดจนสร้างความสามัคคี เอื้ออาทรสมานฉันท์ของสังคมและประเทศชาติ

8. ปฏิรูประบบกระบวนการยุติธรรมโดยให้ประชาชนมีส่วนร่วม โดยดำเนินการปรับปรุงระบบการสืบสวน สอบสวน การกลั่นกรองคดี การพิจารณาวินิจฉัยชี้ขาดคดี การควบคุมและฟื้นฟูผู้กระทำผิด และการคุ้มครองสิทธิเสรีภาพของประชาชน ให้สามารถสร้างความเป็นธรรมในสังคม และให้ประชาชนเข้าถึงกระบวนการยุติธรรมได้โดยง่าย สะดวก รวดเร็ว และมีประสิทธิภาพ ดำเนินการสร้างทางเลือกในกระบวนการยุติธรรมเชิงสมานฉันท์ รวมทั้งให้ชุมชนมีบทบาทในการประนีประนอมข้อพิพาท การป้องกัน และเฝ้าระวังอาชญากรรม เพื่อลดปริมาณคดี ความสูญเสียจากอาชญากรรม และความขัดแย้งของสังคม

9. ส่งเสริมและพัฒนาประสิทธิภาพของหน่วยงานและบุคลากรในกระบวนการยุติธรรม โดยการนำระบบงานด้านนิติวิทยาศาสตร์ที่มีมาตรฐาน และเทคโนโลยีที่ทันสมัยมาพัฒนาให้เกิดศักยภาพของหน่วยงานและบุคลากรในกระบวนการยุติธรรม (สังคมไทยเป็นสังคมที่ดีงามและอยู่เย็นเป็นสุขร่วมกัน, 2549 : 9-12)

กระทรวงการพัฒนาสังคมและความมั่นคงของมนุษย์ ซึ่งมีบทบาทหน้าที่หลักในการพัฒนาสังคมและส่งเสริมให้เกิดความมั่นคงในชีวิตของประชาชนทุกลุ่มในประเทศไทย ได้กำหนดให้  “สังคมไทยที่พึงปรารถนา คือ สังคมที่ดีงามและอยู่เย็นเป็นสุขร่วมกัน” รวมทั้งได้กำหนดคำนิยามไว้อย่างชัดเจนว่า หมายถึง สังคมแห่งความพอเพียงและสันติสุข มีเศรษฐกิจพอเพียง ไม่ทอดทิ้งกัน มีความเป็นธรรม มีวัฒนธรรม มีคุณธรรม มีความเข้มแข็งทางสังคม และสามารถรักษาความสมดุลในตัวเองและกับโลกภายนอกท่ามกลางความเปลี่ยนแปลงได้

และเพื่อแสดงให้เห็นภาพของสังคมอยู่เย็นเป็นสุขร่วมกันอย่างเป็นรูปธรรม จึงกำหนดหลัก 8 ประการแห่งสังคมอยู่เย็นเป็นสุขร่วมกันดังภาพต่อไปนี้

แผนภาพที่ 1 หลัก 8 ประการ แห่งความอยู่เย็นเป็นสุขร่วมกัน
ที่มา  สังคมไทยเป็นสังคมที่ดีงามและอยู่เย็นเป็นสุขร่วมกัน, 2549, หน้า 14



กระทรวงได้กำหนดนโยบายเพื่อสนองเจตนารมณ์ของรัฐบาลในการพัฒนาสังคม และกำหนดแผนปฏิรูปสังคมอยู่เย็นเป็นสุขร่วมกันอย่างสมานฉันท์บนพื้นฐานของการมีคุณธรรมร่วมกันของทั้งภาคประชาชน ภาคธุรกิจ ภาคประชาสังคม ภาควิชาการ ภาคสื่อสารมวลชน และสถาบันศาสนา ซึ่งแผนดังกล่าวจะดำเนินการขับเคลื่อนในปี 2550 นี้ ภายใต้ยุทธศาสตร์สำคัญ 3 ยุทธศาสตร์ คือ ยุทธศาสตร์สังคมไม่ทอดทิ้งกัน ยุทธศาสตร์สังคมเข็มแข็ง และยุทธศาสตร์สังคมคุณธรรม


สำหรับยุทธศาสตร์การสร้างสังคมไทยที่ไม่ทอดทิ้งกันนั้น ได้มีการกำหนดกรอบของกิจกรรมหลัก 5 ประการ ประกอบด้วย


1) การสำรวจผู้ถูกทอดทิ้งในทุกตำบล และให้การช่วยเหลือเบื้องต้นภายใน 3 เดือน ซึ่งผู้ถูกทอดทิ้ง หมายรวมถึงคนแก่ คนพิการ เด็กกำพร้า คนจน และคนเจ็บป่วยที่พึ่งตนเองไม่ได้ และทรัพยากรที่จะนำมาใช้ในการดูแลช่วยเหลือเบื้องต้นนั้นคาดหมายว่าจะมีเพียงพอในทุกๆ พื้นที่ ซึ่งได้แก่ กองทุนชาวบ้าน กองทุนหมู่บ้านและชุมชนเมือง สำนักงานหลักประกันสุขภาพแห่งชาติ (สปสช.) องค์กรปกครองส่วนท้องถิ่น โรงพยาบาลชุมชน และกลไกของกระทรวงพัฒนาสังคมฯ


2) การบรรเทาสาธารณภัย ซึ่งได้ดำเนินการจัดให้มีการประสานความร่วมมือระหว่างชุมชน อาสาสมัคร และหน่วยงานของรัฐในการเตรียมพร้อม และสามารถลงมือปฏิบัติได้อย่างถูกต้องและรวดเร็วในการบรรเทาสาธารณภัยต่างๆ ที่เกิดขึ้น


3) การส่งเสริมอาสาสมัครเพื่อสังคมให้เกิดขึ้นเต็มประเทศ โดยจะประสานงานและส่งเสริมให้นักเรียน นักศึกษา ข้าราชการ และพนักงานรัฐวิสาหกิจได้ไปทำงานเป็นอาสาสมัครไปช่วยคนแก่ คนเจ็บ คนพิการ เด็กกำพร้า และอื่นๆ ซึ่งจะส่งผลให้สมาชิกในสังคมมีน้ำใจ ไม่ทอดทิ้งกัน และเกิดการพัฒนาจิตและปัญญา รวมทั้งได้เรียนรู้สภาพความเป็นจริงของสังคม


4) การสร้างบ้านให้คนจน โดยเริ่มจากการสำรวจคนจนที่ไม่มีบ้านอยู่อาศัย แล้วจัดการให้มีกระบวนการอาสาสมัครสร้างบ้านเพื่อคนจน ตามปณิธานของสังคมที่ไม่ทอดทิ้งกัน


5) การส่งเสริมให้มีคลินิกความยุติธรรมในทุกจังหวัด โดยส่งเสริมสนับสนุนให้มีการรวมตัวกันของทนายความ อัยการอาวุโส ตุลาการอาวุโส นักสิทธิมนุษยชน และผู้รักความเป็นธรรม จัดให้มี “คลินิกความยุติธรรม” เพื่อเป็นที่พึ่งของผู้ที่ไม่ได้รับความยุติธรรม หรือเข้าไม่ถึงระบบความยุติธรรมของรัฐ

นอกเหนือจากยุทธศาสตร์สังคมไม่ทอดทิ้งกัน ยุทธศาสตร์สังคมเข้มแข็งก็จำเป็นจะต้องขับเคลื่อนไปพร้อมๆ กัน ทั้งนี้เพื่อช่วยส่งเสริมให้เกิดการรวมตัว ร่วมกันคิด ร่วมกันทำการพัฒนาอย่างมีส่วนร่วมของทุกภาคส่วนสังคม ในลักษณะของการบูรณาการกันทั้งในระดับอำเภอ จังหวัดและประเทศ โดยมีเป้าหมายสูงสุดคือ ความเข้มแข็งของชุมชน ความเข้มแข็งขององค์กรท้องถิ่น ความเข้มแข็งของภาคประชาสังคม และโดยเฉพาะอย่างยิ่งความเข้มแข็งของสมาชิกทุกส่วนในสังคมที่เกิดจากการได้รับความช่วยเหลือส่งเสริม สนับสนุน จากบริการสวัสดิการของชุมชนที่ให้แก่ผู้ยากลำบากและผู้ด้อยโอกาส

การดำเนินงานตามยุทธศาสตร์สำคัญดังกล่าวให้บังเกิดผลเป็นรูปธรรมในเวลาที่เหมาะสมได้นั้น จำเป็นต้องได้รับความร่วมมือจากทุกภาคส่วนในสังคม แต่ในความรับผิดชอบขององค์กรภาครัฐ เจ้าหน้าที่ของกระทรวงการพัฒนาสังคมและความมั่นคงของมนุษย์ในระดับจังหวัดจะต้องทำหน้าที่เป็นหน่วยปฏิบัติงานหรือขับเคลื่อนยุทธศาสตร์ที่สำคัญที่สุดในระดับพื้นที่ แต่อย่างไรก็ตามศูนย์กลางในการดำเนินงานของส่วนกลางก็มีความสำคัญมากในฐานะ “หน่วยบัญชาการ” ซึ่งเป็นความรับผิดชอบของกรมพัฒนาสังคมและสวัสดิการ ในการแบ่งส่วนราชการของกรมพัฒนาสังคมฯ ได้แบ่งหน่วยงานย่อยเป็นระดับกองหลายกอง และมีสำนักงานส่งเสริมและสนับสนุนวิชาการ (สสว.) รวม 12 แห่ง เป็นหน่วยงานที่ตั้งอยู่ในส่วนภูมิภาค 11 แห่ง และในกรุงเทพมหานคร 1 แห่ง แต่เป็นราชการบริหารส่วนกลางทำภารกิจ และมีบทบาทสำคัญในการให้การสนับสนุนทางด้านวิชาการ ให้คำปรึกษาแนะนำแก่หน่วยงาน ให้บริการทุกกลุ่มเป้าหมาย และพื้นที่ให้บริการในความรับผิดชอบของกระทรวงการพัฒนาสังคม รวมทั้งส่งเสริมสนับสนุนให้หน่วยงานปฏิบัติงานในพื้นที่ทั้งองค์กรส่วนท้องถิ่น องค์กรเอกชนและประชาชนให้สามารถบริหารจัดการให้เกิดระบบการทำงานพัฒนาสังคม และจัดระบบสวัสดิการสังคมให้เกิดเป็นเครือข่าย ประสานกันได้อย่างมีประสิทธิภาพ อันจะส่งผลให้เกิดสังคมที่เข้มแข็ง ประชาชนมีคุณภาพชีวิตที่ดี และสามารถพึ่งตนเองได้อย่างยั่งยืน


ในการปฏิบัติภารกิจของสำนักงานส่งเสริมและสนับสนุนวิชาการเพื่อให้บรรลุเป้าหมายดังกล่าว สสว. จำเป็นจะต้องมีความรู้ ความเข้าใจในบริบทของพื้นที่เป้าหมาย และมีระบบฐานข้อมูลของสังคมที่มีคุณภาพ จึงจะสามารถปฏิบัติงานตามบทบาทหน้าที่ความรับผิดชอบได้อย่างมีประสิทธิภาพ อย่างไรก็ตาม ภารกิจสำคัญที่ สสว. ได้รับมอบหมายจากกระทรวงในการขับเคลื่อนยุทธศาสตร์ “การสร้างสังคมเข้มแข็ง” ภายใต้ “สังคมคุณธรรม” นับเป็นยุทธศาสตร์ที่สำคัญยิ่งในระดับแรกๆ ที่จะช่วยให้ท้องถิ่นหรือชุมชนมีความเข้มแข็ง ทั้งในเรื่ององค์กรชุมชนและกองทุนสวัสดิการชุมชนหรือท้องถิ่นมีความเข้มแข็งเพียงพอที่จะช่วยกันรับผิดชอบดูแลการให้บริการสวัสดิการแก่ผู้ยากลำบากในแต่ละชุมชนได้อย่างเหมาะสมมีประสิทธิภาพและยั่งยืน

ในการขับเคลื่อนยุทธศาสตร์การพัฒนาเพื่อให้เกิดชุมชนท้องถิ่นที่เข้มแข็งดังกล่าวแล้ว จำเป็นต้องอาศัยการบูรณาการศักยภาพของประชาชน องค์กรชุมชนและประชาสังคมตั้งแต่ระดับหมู่บ้านและตำบลให้เชื่อมโยงกันเป็นเครือข่าย และแพร่ขยายไปถึงระดับอำเภอและจังหวัดให้ได้ในที่สุด โดยมีองค์กรภาครัฐภายนอกทำหน้าที่กระตุ้นให้ชุมชนเกิดความตระหนักในการเอื้ออาทรช่วยเหลือดูแลกันโดยไม่ทอดทิ้ง รวมทั้งให้การหนุนเสริม ให้มีกิจกรรมหรือแนวทางปฏิบัติให้เกิดผลเป็นรูปธรรมที่เหมาะสมกับสภาพ หรือบริบทของแต่ละชุมชน หรือท้องถิ่นในแต่ละระดับ การดำเนินงานศึกษาวิจัยเพื่อให้เกิดความเข้าใจในเรื่องศักยภาพของชุมชน ที่จะสามารถเกื้อกูลให้ผู้ยากลำบากในชุมชนได้รับสวัสดิการพอสมควรแก่การดำรงชีพได้อย่างเหมาะสมจึงจำเป็นจะต้องดำเนินการอย่างรีบด่วน ทั้งนี้เพื่อให้ได้องค์ความรู้ที่จำเป็นที่จะช่วยในการขับเคลื่อนยุทธศาสตร์สังคมที่สำคัญของการพัฒนาสังคมและประเทศชาติให้ดำเนินไปอย่างมีประสิทธิภาพ

สำนักงานส่งเสริมและสนับสนุนวิชาการ 4 (สสว.4) ซึ่งรับผิดชอบการดำเนินงานของหน่วยงานปฏิบัติ รวมทั้งประสานนโยบายและยุทธศาสตร์ในเขตพื้นที่จังหวัดกาญจนบุรี นครปฐม ประจวบคีรีขันธ์ เพชรบุรี ราชบุรี สมุทรสงคราม และสมุทรสาคร จึงร่วมกับมหาวิทยาลัยราชภัฏกาญจนบุรี ดำเนินงานศึกษาวิจัย ตามโครงการวิจัยปฏิบัติการพัฒนารูปแบบการบูรณาการเครือข่ายกองทุนสวัสดิการชุมชนระดับอำเภอ ซึ่งจะทำการศึกษาเฉพาะกรณีอำเภอหนองปรือ จังหวัดกาญจนบุรี โดยมุ่งหวังว่าจะได้ทราบข้อมูลโดยละเอียดของสถานการณ์ผู้ยากลำบากในชุมชน สภาพกองทุนสวัสดิการของชุมชน แนวทางการเชื่อมโยงเครือข่ายกลุ่มประชากรและกองทุนต่างๆ ในชุมชนทั้งกองทุนหมู่บ้านและชุมชนเมือง กลุ่มออมทรัพย์ต่างๆ กองทุนชาวบ้าน กองทุนช่วยเหลือจากทางราชการทั้งขององค์การบริหารส่วนตำบล และของกระทรวงการพัฒนาสังคมและความมั่นคงของมนุษย์ ให้สามารถพัฒนาเป็นรูปแบบการบริหารจัดการให้มีระบบสวัสดิการชุมชนระดับอำเภอที่เหมาะสมของสภาพสังคมที่ไม่ทอดทิ้งกันของอำเภอหนองปรือ จังหวัดกาญจนบุรี
วัตถุประสงค์

โครงการวิจัยนี้เป็นการศึกษาวิจัยเชิงปฏิบัติการเพื่อพัฒนารูปแบบการบูรณาการเครือข่ายกองทุนสวัสดิการชุมชนระดับอำเภอ ซึ่งจะทำการศึกษาในเขตอำเภอหนองปรือ จังหวัดกาญจนบุรี ตามวัตถุประสงค์ดังนี้ 

1.  เพื่อศึกษาสำรวจพลวัตของข้อมูลชุมชนระดับหมู่บ้านและตำบลของอำเภอหนองปรือ ในด้านประชากร สถานการณ์ผู้ยากลำบากในชุมชน การรวมกลุ่มของประชาชนและสภาพของกองทุนสวัสดิการชุมชนต่างๆ

2.  เพื่อจัดทำฐานข้อมูลสารสนเทศของสังคมชุมชนในระดับต่างๆ ของอำเภอหนองปรือ

3.  เพื่อจัดทำประชาคมในระดับหมู่บ้านและตำบลของอำเภอหนองปรือ เพื่อระดมความคิดเห็นของทุกภาคส่วนที่เกี่ยวข้องให้เกิดความเข้าใจ ความตระหนัก และแนวทางการเชื่อมโยงกลุ่มประชากร และกองทุนสวัสดิการชุมชนทั้งหมดในชุมชนให้สามารถทำงานร่วมกันให้บรรลุเป้าหมายของสังคมไม่ทอดทิ้งกันในการเอื้ออาทรช่วยเหลือดูแลผู้ยากลำบากในสังคมระดับชุมชน ตำบล และพร้อมที่จะพัฒนาเป็นเครือข่ายระดับอำเภอ

4.  เพื่อศึกษาวิเคราะห์จุดอ่อน จุดแข็ง โอกาส และอุปสรรคของการพัฒนาเครือข่ายกองทุนชุมชนระดับตำบลซึ่งเป็นเป้าหมายในพื้นที่ให้บูรณาการกันเป็นเครือข่ายกองทุนสวัสดิการชุมชนระดับอำเภอของอำเภอหนองปรือ จังหวัดกาญจนบุรี

5.  เพื่อจัดกิจกรรมส่งเสริมสนับสนุนให้เครือข่ายกองทุนสวัสดิการชุมชนของอำเภอหนองปรือได้ดำเนินการดูแลจัดสวัสดิการให้แก่กลุ่มผู้ยากลำบากในเขตพื้นที่ ตามศักยภาพและทุนทางสังคมของกองทุนสวัสดิการ เพื่อถวายเป็นพระราชกุศลแด่พระบาทสมเด็จพระเจ้าอยู่หัว เนื่องในวโรกาส 80 พรรษามหาราช 5 ธันวาคม 2550

6.  เพื่อวิเคราะห์ สังเคราะห์บทเรียนจากผลการศึกษาวิจัย และสรุปเป็นข้อเสนอเชิงนโยบายในเรื่องการพัฒนารูปแบบการบูรณาการเครือข่ายกองทุนสวัสดิการชุมชนระดับอำเภอ และระดับจังหวัด 

ขอบเขตของการดำเนินงาน

การศึกษาวิจัยปฏิบัติการพัฒนารูปแบบการบูรณาการเครือข่ายกองทุนสวัสดิการชุมชน ระดับอำเภอ : กรณีศึกษาอำเภอหนองปรือ จังหวัดกาญจนบุรี มีขอบเขตของการดำเนินการ ดังนี้

1.  ประชุมทำความเข้าใจในเรื่องกระบวนการ   และวิธีการศึกษาวิจัยร่วมกับกลุ่มนักวิจัยบุคคลภายนอกชุมขน

2.  คณะผู้วิจัยบุคคลภายนอกชุมชนเยี่ยมชุมชน หมู่บ้าน ตำบล เพื่อแนะนำตัว และแนะนำโครงการ รวมทั้งแสวงหานักวิจัยในท้องถิ่น

3.  ประชุมทำความเข้าใจกับนักวิจัยในท้องถิ่นในเรื่องประเด็น วัตถุประสงค์ และบทบาทในการศึกษาวิจัย

4.  สร้างเครื่องมือที่ใช้รวบรวมข้อมูลกองทุนสวัสดิการชุมชน และข้อมูลผู้ยากลำบากในแต่ละหมู่บ้าน/ชุมชนในอำเภอหนองปรือ   โดยระบุว่ามีกองทุนอะไร จำนวนเท่าไหร่    รูปแบบอย่างไรบ้าง    สิทธิประโยชน์ที่เกิดขึ้นแก่สมาชิกและประชาชนในแต่ละกองทุนมีอะไรบ้าง แต่ละกองทุนในพื้นที่มีที่มาวิวัฒนาการ โครงสร้างและสถานภาพอย่างไรบ้าง มีปัญหา อุปสรรคข้อคิดเห็น และแนวทางในการเชื่อมโยงกับกองทุนอื่นในระดับตำบลและอำเภออย่างไรบ้าง รวมทั้งดำเนินการประมวลผลข้อมูลประชาชนผู้ยากลำบากอย่างเข้มข้นในแต่ละหมู่บ้าน/ชุมชนของทั้งอำเภอหนองปรือว่ามีจำนวนเท่าใด พร้อมจำแนก เพศ วัย และกลุ่มตามลักษณะของปัญหา

5.  ใช้กระบวนการศึกษาวิจัยเชิงปฏิบัติการอย่างมีส่วนร่วม (Participatory Action Research = PAR) เพื่อที่จะทำให้เกิดรูปแบบ   (Model)   ของการพัฒนาเครือข่ายกองทุนสวัสดิการชุมชนในแต่ละตำบล อันจะนำไปสู่การบูรณาการเชื่อมโยงระหว่างกองทุนสวัสดิการชุมชนของทั้งอำเภอ บนฐานการมีส่วนร่วมของภาคีเครือข่ายในอำเภอหนองปรือ จังหวัดกาญจนบุรี


6.  สร้าง และทดลองดำเนินการเชื่อมโยงกิจกรรมการดูแลสวัสดิการสำหรับกลุ่มผู้ยากลำบาก โดยอาศัยศักยภาพของกองทุนเครือข่ายและทุนทางสังคมในระดับตำบล และระดับอำเภอให้ครอบคลุมกลุ่มเป้าหมายผู้ยากลำบาก อันจะนำไปสู่การพึ่งตนเอง ทั้งในมิติของการขยายพื้นที่ การขยายบริการ หรือขยายกลุ่มเป้าหมายที่เกินกว่าขอบเขตเดิมของกองทุน

7.  สังเคราะห์    และสรุปบทเรียนให้เกิดเป็นองค์ความรู้เกี่ยวกับรูปแบบการดูแลช่วยเหลือ    ผู้ยากลำบากในเขตอำเภอหนองปรือ โดยอาศัยเครือข่ายกองทุนสวัสดิการชุมชนที่เชื่อมโยงกันอย่างต่อเนื่อง และพัฒนาเป็นรูปแบบที่สามารถขยายผลได้ พร้อมมีข้อเสนอเชิงนโยบายในเรื่องการพัฒนารูปแบบการบูรณาการเครือข่ายกองทุนสวัสดิการชุมชนระดับอำเภอ และระดับจังหวัด
วรรณกรรมที่เกี่ยวข้อง
กระบวนการวิจัยเชิงปฏิบัติการแบบมีส่วนร่วม

การวิจัยเชิงปฏิบัติการแบบมีส่วนร่วม (Participatory Action Research, PAR) ได้พัฒนามาจากกระบวนการคิดและการทำงานแบบเดิมของนักสังคมศาสตร์ซึ่งเน้นที่ผลลัพธ์มากกว่ากระบวนหรือ การที่ผู้ศึกษาวิจัยแบบเดิมมุ่งเพียงให้ได้ข้อค้นพบหรือคำตอบของปัญหาโดยกำหนดให้ประชากรที่ถูกวิจัยเป็นเพียงผู้ให้ข้อมูล ซึ่งเป็นวิธีการวิจัยแบบเดิมพัฒนาเป็นกระบวนการที่มุ่งให้ผู้ได้รับจากการวิจัยเป็นผู้มีส่วนร่วมในการดำเนินการวิจัยทุกขั้นตอน
ฐานคิดของกระบวนการวิจัยเชิงปฏิบัติการแบบมีส่วนร่วม
การวิจัยเชิงปฏิบัติการแบบมีส่วนร่วม (Participatory Action Research, PAR) เป็นกระบวนการที่พัฒนามาจากกระบวนการคิดและกระบวนการทำงานแบบเดิมของนักสังคมศาสตร์       เชิงปริมาณที่มุ่งเน้นที่ผลลัพธ์ (product) มากกว่า กระบวนการ (process) ซึ่งกระบวนการนี้นักวิจัย     จะมุ่งศึกษาหาข้อมูลจากประชากรเป้าหมายในการวิจัยแล้วนำบทสรุปเป็นข้อค้นพบหรือองค์ความรู้   โดยนักวิจัยจะได้ผลจากการศึกษาเพียงฝ่ายเดียว ส่วนผู้ถูกวิจัยไม่ได้รับการสนใจว่าจะได้เรียนรู้อะไรบ้าง PAR จึงเป็นกระบวนการศึกษาวิจัยที่เน้นให้ผู้ที่ได้รับผลจากการวิจัยได้มีส่วนร่วมในกระบวนการวิจัย  ทุกขั้นตอน
องค์ประกอบสำคัญของการวิจัยเชิงปฏิบัติการแบบมีส่วนร่วมมี 3 ประการ คือ 
1. P : Participation หมายถึง กระบวนการที่ผู้ที่ใช้ประโยชน์จากการวิจัย นักวิจัยและนักพัฒนา หรือผู้ที่เกี่ยวข้องทุกภาคส่วน ได้มีส่วนร่วมในการดำเนินการวิจัยนั้น
2. A : Action หมายถึง วิธีปฏิบัติการหรือกระบวนการดำเนินการที่นักวิจัยเลือกใช้เพื่อให้ได้คำตอบของประเด็นปัญหาการวิจัย
3. R : Research หมายถึง กระบวนการศึกษาวิจัยที่ต้องมีการศึกษาค้นคว้าอย่างเป็นระบบตามวิธีการศึกษาที่อาศัยกระบวนการทางวิทยาศาสตร์
การวิจัยเชิงปฏิบัติการแบบมีส่วนร่วมในชุมชนท้องถิ่นแต่ละแห่งเป็นกิจกรรมที่มีลักษณะ 3 ประการ ที่เชื่อมโยงเข้าด้วยกันอย่างผสมกลมกลืน (สำนักมาตรฐานการศึกษา, 2545 : 238 -243) คือ
1) เป็นการค้นคว้าวิจัยเพื่อให้ได้คำตอบที่จำเป็น เช่น ข้อมูลความจริงปัญหาเชิงพัฒนาที่จะต้องแก้ไข สมมติฐานสำหรับการทดสอบต่อไป แผนงานดำเนินงานสำหรับการพัฒนาหรือแก้ปัญหาและการติดตามประเมินผลการพัฒนาแก้ไขปัญหา
2) เป็นการมีส่วนร่วมของสมาชิกในชุมชนท้องถิ่น ผู้ซึ่งเป็นทั้งผู้ร่วมดำเนินการวิจัยและผู้ได้รับผลลัพธ์ของการวิจัย
3) เป็นการปฏิบัติการในการดำเนินชีวิตจริงมิใช่เป็นการจำลองจากชีวิตจริงมาเพื่อการวิจัยอย่างที่มักกระทำกันในห้องทดลองของการวิจัยทางวิทยาศาสตร์ กล่าวคือ ผู้เข้ามีส่วนร่วมในการวิจัยจะต้องเอาการดำเนินชีวิตที่ตนกระทำอยู่เป็นปกติธรรมดามาเป็น “เดิมพัน” และจะเป็นผู้มีส่วนได้ส่วนเสียในกิจกรรมครั้งนี้
จากคุณสมบัติดังกล่าวข้างต้นจึงเรียกการวิจัยแบบนี้ว่า “การวิจัยปฏิบัติการแบบมีส่วนร่วม” หรือ “Participatory Action Research” หรือ “PAR”


การวิจัยปฏิบัติการแบบมีส่วนร่วมมีจุดประสงค์ ดังต่อไปนี้
1) เพื่อเปิดโอกาสให้ประชาชนในชุมชนท้องถิ่นแต่ละแห่ง เข้ามาร่วมกันศึกษาค้นคว้าหาข้อมูลตลอดจนประเด็นปัญหาเชิงพัฒนา และวิธีการพัฒนาเพื่อแก้ปัญหาของชุมชนของตน มิใช่รอคอยนักวิจัยและนักพัฒนาจากภายนอกมาดำเนินงานให้ตน
2) เพื่อให้ได้ข้อมูลความจริงที่เป็นจริง และแนวทางพัฒนาที่เหมาะสมหรือมี “ความพอดี” กับสภาพบริบทชุมชนท้องถิ่นนั้นๆ ทั้งนี้เพราะประชาชนในท้องถิ่นซึ่งสัมผัสกับบริบทของท้องถิ่นของตนเองมาตลอด ย่อมรู้จักสภาพของท้องถิ่นของตนดีกว่าบุคคลภายนอก
3) เพื่อให้มีการขับเคลื่อน (Mobilization) มวลสมาชิกเข้าด้วยกัน เป็นกระบวนการของผู้มีความรับผิดชอบร่วมกัน เรียนรู้ไปด้วยกันและแก้ปัญหาไปด้วยกัน

การวิจัยปฏิบัติการแบบมีส่วนร่วมอาจมีรูปแบบของการมีส่วนร่วมแบบหนึ่งแบบใด คือ
1) มีนักวิจัยจากภายนอกเป็นนักวิจัยหลัก (Principal Researcher) ในระยะแรกๆ หรือวงรอบแรกๆ ของกระบวนการ PAR โดยมีประชาชนในท้องถิ่นเข้ามาเป็นนักวิจัยร่วม จนกระทั่งถึงระยะหนึ่งหรือวงรอบหลังๆ จึงค่อยถ่ายโอนความรับผิดชอบของบทบาทผู้นำของนักวิจัยหลักจากภายนอกไปยังสมาชิกในชุมชนเอง โดยอาจจะมีนักวิจัยหลักหรืออาจไม่มีก็ได้
2) ไม่มีนักวิจัยหลักจากภายนอก แต่อาจมีผู้ให้คำปรึกษาจากภายนอกคนเดียวหรือเป็นคณะผู้ให้คำปรึกษาก็ได้ และมีสมาชิกผู้ร่วมวิจัยจากในชุมชนท้องถิ่นนั้นเองจัดรูปองค์กรคณะผู้วิจัยขึ้นเองตามที่เหมาะสมกับลักษณะปัญหาเชิงพัฒนา (Development Problem) ที่ต้องการจะแก้ไขของชุมชนท้องถิ่น
3) รูปแบบอื่นๆ ที่ดัดแปลงหรือประยุกต์ไปจากรูปแบบทั้งสองที่กล่าวแล้วข้างต้น เช่น ไม่เรียกว่านักวิจัยหลักจากภายนอกและไม่เรียกว่าผู้ให้คำปรึกษาแต่อาจเรียกว่า ผู้อำนวยกระบวนการ (Facilitator) 

วิธีดำเนินการของการวิจัยปฏิบัติการแบบมีส่วนร่วมหรือ PAR นั้นมีกิจกรรมที่แตกต่างกันอยู่สองชุด คือ
1)  กิจกรรมการวิจัยปฏิบัติการหรือ PAR ของผู้ประสานงานหรือผู้อำนวยการวิจัย
2)  กิจกรรมการวิจัยปฏิบัติหรือ PAR ของชุมชน
กิจกรรมของผู้ประสานงานการวิจัยนั้นก็คือ กิจกรรมการแสวงหาความรู้ของนักวิจัยปฏิบัติการตามโครงการ PAR แต่ละคนในชุมชนใดชุมชนหนึ่ง จุดมุ่งหมายที่สำคัญของนักวิจัยคือ     การสร้างรูปแบบ PAR ที่มีประสิทธิภาพเป็นไปตามหลักการวิจัยเชิงวิทยาศาสตร์และสามารถที่จะเผยแพร่แก่สังคมได้รูปแบบของ PAR ที่มีประสิทธิผลนั้น จะต้องเป็นรูปแบบที่สามารถแก้ปัญหาของชุมชนได้อย่างมีประสิทธิภาพ ไม่สิ้นเปลืองเงินทอง กำลังงานและเวลาไม่มากนัก แต่ในเวลาเดียวกันก็ได้รับผลตอบแทนสูง
ในการดำเนินงานตามขั้นตอนของ PAR นั้น อมรวิชช์ นาครทรรพ   และดวงแก้ว จันทร์สระแก้ว (2541 : 8-11) ได้แบ่งขั้นตอนไว้ ดังนี้
ขั้นเตรียมการประสานพื้นที่
ในขั้นเตรียมการประสานพื้นที่ นักวิจัยจะต้องดำเนินการ ดังนี้
1) การคัดเลือกชุมชน ซึ่งเป็นหน้าที่ของผู้วิจัยในการสำรวจและศึกษาข้อมูลเบื้องต้นของชุมชนทุกด้าน นับตั้งแต่ลักษณะทางกายภาพ แหล่งทรัพยากรของชุมชน ลักษณะทางด้านชีวภาพ ข้อมูลทางด้านประชากร สังคม เศรษฐกิจ การสื่อสาร 
2) การสร้างความสัมพันธ์ที่ดีกับชุมชน เพื่อปูทางไปสู่การผลักดันให้เกิดความร่วมมือ ร่วมใจระหว่างสมาชิกของชุมชน ซึ่งจะต้องดำเนินการตามขั้นตอน ต่อไปนี้
(1) เข้าพื้นที่ด้วยความเชื่อมั่นว่า บุคคลในชุมชนมีความคิด ความสามารถในการวิเคราะห์แจกแจงปัญหา ตลอดจนแก้ปัญหาได้  

(2) ในทุกโอกาสต้องเปิดให้คนในชุมชนแสดงความคิด ความรู้สึก ปัญหา นักวิจัย ต้องรู้จักการรับฟังคนในชุมชนให้มาก
(3) บอกตนเองเสมอว่าเป็นเพียงผู้กระตุ้นให้กลุ่มเป้าหมายเกิดแนวคิดในการพัฒนา เป็นผู้คอยประคับประคองเกื้อหนุนร่วมกับชุมชน และทำหน้าที่ในการถ่ายทอดความรู้เตรียมความพร้อมทักษะในการปฏิบัติงานให้กับชุมชนรู้จักบรูณาการตนเองให้กับวิถีชีวิตในชุมชนนั้น
(4) ทำการติดต่อกับบุคคลสำคัญๆ ในชุมชน ถ้าเป็นหมู่บ้าน ได้แก่ กำนัน ผู้ใหญ่บ้าน    เจ้าอาวาสวัด ผู้อาวุโสที่คนในชุมชนให้การยอมรับ ครู พ่อค้า เป็นต้น ถ้าเป็นในองค์กรหรือหน่วยงาน   ก็ต้องติดต่อกับผู้บริหาร ผู้เป็นเจ้าของสถานที่ เช่น ผู้อำนวยการ ครูใหญ่ ครูหัวหน้าสาย ฝ่ายปกครอง ฝ่ายวิชาการ เป็นต้น โดยแนะนำตนเองต่อคนในชุมชนว่าท่านเป็นใคร มาทำอะไร รวมทั้งแนะนำโครงการ ซึ่งเป็นการเผยแพร่แนวคิดเกี่ยวกับงานวิจัยนี้
(5) เปิดโอกาสให้มีการซักถาม และแลกเปลี่ยนความคิดเห็นตลอดทุกขั้นตอน  

ขั้นเตรียมการประสานพื้นที่นี้เป็นสิ่งที่สำคัญมาก  ถ้าผู้วิจัยไม่สามารถบูรณาการตนเองเข้ากับชุมชนได้ ไม่สามารถสร้างความเข้าใจเกี่ยวกับแนวคิดโครงการได้ก็จะเป็นการยากที่จะก้าวไปสู่ขั้นต่อไปซึ่งอาศัยการมีส่วนร่วมและความร่วมมือของชุมชนเป็นสำคัญ
ขั้นเริ่มวิจัย  ใส่ใจกระบวนการชุมชน
ขั้นเริ่มวิจัย  ใส่ใจกระบวนการชุมชน ประกอบไปด้วยกิจกรรมต่างๆ ได้แก่
1) การศึกษาปัญหาและความต้องการของชุมชน ตลอดจนการประเมินทรัพยากรที่มีอยู่ในชุมชนนั้น โดยดำเนินการศึกษาร่วมกับชุมชนซึ่งจำเป็นต้องกระทำควบคู่ไปกับการให้ความรู้แก่ชุมชนในเรื่องกระบวนการและขั้นตอนการวิจัยเชิงปฏิบัติการอย่างมีส่วนร่วม โดยการใช้รูปแบบและแนวคิดการศึกษาผู้ใหญ่ ครอบคลุมการพัฒนาทักษะต่างๆ นับตั้งแต่การเก็บรวบรวมข้อมูล  ความสามารถในการวิเคราะห์ปัญหา สถานการณ์ของชุมชน การตีความข้อมูล การสรุปและให้ข้อเสนอแนะบนพื้นฐานของ ข้อมูล
2) การกำหนดปัญหา ซึ่งในเบื้องต้นอาจพบว่าชุมชนมีปัญหาและความต้องการที่หลากหลาย แต่เมื่อถึงขั้นการดำเนินการเพื่อแก้ปัญหาอาจพบว่า มีความจำเป็นที่จะต้องเลือกและกำหนดปัญหา มีการลำดับความสำคัญของปัญหา โดยพิจารณาจากปัจจัยและองค์ประกอบต่างๆ เช่นความรุนแรงของปัญหา ความยากง่ายในการดำเนินการแก้ไขปัญหา ความเร่งด่วนของปัญหา และจากทรัพยากรที่มีอยู่ในชุมชน การนำทรัพยากรเหล่านั้นมาใช้ให้เกิดประโยชน์สูงสุด ซึ่งในขั้นตอนนี้จะต้องเปิดโอกาสให้สมาชิกมีส่วนร่วมในการอภิปรายแสดงความคิดเห็น และตัดสินใจในการเลือกและกำหนดปัญหา
3) การร่วมกันออกแบบการวิจัย โดยเริ่มตั้งแต่การกำหนดวัตถุประสงค์ของการวิจัย กำหนดวิธีการเก็บข้อมูล อะไร อย่างไร ส่วนใดจะใช้แบบสอบถาม สัมภาษณ์ สังเกต หรืออาจจะใช้การอภิปรายกลุ่ม จะใช้เวลาในการเก็บข้อมูลนานเท่าไร ใครจะรับผิดชอบเก็บข้อมูลในเรื่องอะไรบ้าง
4) การวิเคราะห์ข้อมูลในขั้นตอนนี้ อาจพบข้อจำกัด สำหรับคนในชุมชน ที่จะเข้ามามีส่วนร่วมเนื่องจากประสบการณ์และความรู้ในเรื่องการวิจัยมีจำกัด ดังนั้น ตัวผู้วิจัย จะต้องให้ความสำคัญในเรื่องนี้ โดยเฉพาะอย่างยิ่งในตอนคัดเลือกสมาชิกในชุมชนที่มาร่วมควรจะเป็นผู้ที่อ่านออกเขียนได้  ทั้งนี้เมื่อได้วิเคราะห์ข้อมูลและสรุปแล้ว สมาชิกของชุมชนก็จะได้ทราบถึงสถานการณ์ของปัญหาที่ได้มีการหยิบยกมาว่ามีความรุนแรงมากน้อยเพียงใด อะไรคือสาเหตุของปัญหา มีปัจจัยอะไรบ้างที่เกี่ยวข้องกับปัญหานั้นๆ ใครหรือกลุ่มใดที่มีผลกระทบ หรือได้รับความเดือดร้อนจากปัญหานั้นๆ 
5) การนำเสนอข้อมูลต่อที่ประชุมของชุมชน เพื่อให้ชุมชนได้ทราบ และเป็นการร่วมกันยืนยัน และตรวจสอบความถูกต้องของข้อมูล พร้อมกับเสนอข้อคิดเห็นเพิ่มเติมอันจะเป็นประโยชน์ต่อการนำผลการวิจัยไปใช้ในการจัดทำแผนงาน หรือโครงการเพื่อแก้ปัญหาต่อไป
ขั้นพัฒนามุ่งแก้ปัญหาชุมชน
ขั้นตอนมุ่งแก้ปัญหาชุมชน ประกอบไปด้วยกิจกรรมต่างๆ ที่นักวิจัยพึงดำเนินการดังนี้
1) กำหนดโครงการเพื่อแก้ปัญหานั้นๆ มีการกำหนดวัตถุประสงค์ของโครงการระบุกิจกรรมต่างๆ ขั้นตอนการดำเนินงานให้ชัดเจน กำหนดหน้าที่ความรับผิดชอบของสมาชิกแต่ละคนในการดำเนินกิจกรรม จัดทำตารางและกำหนดเวลาที่จะดำเนินตามโครงการหรือกิจกรรมต่างๆ
ในขั้นตอนต่างๆ เหล่านี้ ยังเป็นกระบวนการตัดสินใจร่วมกันของสมาชิกในชุมชน ผู้วิจัยนอกจากจะเป็นผู้ที่คอยกระตุ้นให้สมาชิกมีส่วนร่วมในกระบวนการต่างๆ แล้ว ผู้วิจัยอาจจะต้องทำหน้าที่ในการสนับสนุนด้านต่างๆ เช่น แนะนำช่องทางในการหาแหล่งทรัพยากร หรือแหล่งที่ให้การสนับสนุนจากภายนอกชุมชน นอกเหนือจากทรัพยากรที่มีอยู่ในชุมชน เพื่อนำมาใช้ดำเนินงาน
2) การปฏิบัติตามแผนที่กำหนดไว้ โดยมีแกนนำหรือกลุ่มในชุมชนเป็นกลุ่มทำงาน   แต่ละกลุ่มนี้จะต้องเป็นกลุ่มบุคคลที่สมาชิกในชุมชนให้การยอมรับ โดยกลุ่มทำงานหรือกลุ่มแกนนำนี้อาจจะเป็นกลุ่มหรือองค์กรที่มีอยู่ในชุมชนซึ่งมีความเหมาะสม สอดคล้องกับวัตถุประสงค์ หรือลักษณะของงาน แต่ในกรณีที่ชุมชนยังไม่มีกลุ่มหรือองค์กรที่เหมาะสม ก็มีความจำเป็นที่จะต้องจัดตั้งกลุ่มขึ้นมาใหม่ เพื่อให้สอดคล้องกับลักษณะของกิจกรรมที่ได้ตั้งไว้
สิ่งสำคัญในขั้นตอนนี้คือ การกระจายหน้าที่ ความรับผิดชอบต่างๆ ระหว่างสมาชิกของชุมชน ระหว่างสมาชิกในกลุ่มทำงาน ระหว่างสมาชิกชุมชนกับผู้วิจัย และการมอบหมายงานให้ตรงกับศักยภาพและความสามารถของบุคคล การกระจายทรัพยากร และการให้สมาชิกได้มีส่วนร่วมในการดำเนินงานต่างๆ
ทั้งนี้ในการกำหนดกิจกรรมในการดำเนินงาน จำเป็นต้องอาศัยความรู้ และทักษะเฉพาะบางประการ ซึ่งรวมทั้งเทคนิคการบริหารงาน การทำงานร่วมกัน การแก้ปัญหา   เพิ่มพูนทักษะต่างๆ ในการปฏิบัติงาน จึงเป็นหน้าที่การรับผิดชอบของผู้วิจัยในการจัดอบรมหรือจัดหาวิทยากรภายนอกหรือแม้แต่ในชุมชนเองที่จะเสริมความรู้ ทักษะให้กับสมาชิกทั้งก่อนและขณะปฏิบัติการ
3) การติดตามและประเมินผลซึ่งถือเป็นกิจกรรมที่มีความจำเป็นอย่างยิ่ง เพื่อดูปัญหาและอุปสรรคในการปฏิบัติงานว่ามีอะไรบ้างที่จะต้องแก้ไข โครงการและกิจกรรมต่างๆ ดำเนินไปตามแผนงานที่กำหนดไว้หรือไม่ ในขั้นตอนนี้สมาชิกของชุมชนยังมีส่วนร่วม  และเป็นผู้ดำเนินการติดตามและประเมินผลโครงการ ดังนั้น จำเป็นเช่นกันที่กลุ่มติดตามและประเมินผล จะได้รับการฝึกอบรมความรู้และเทคนิคในการติดตามและประเมินผลอย่างง่ายๆ จากผู้วิจัยก่อนที่จะปฏิบัติงานเพื่อความเหมาะสมอาจมีการจัดตั้งกลุ่มติดตาม และประเมินผลกลุ่มใหม่ขึ้นอีกกลุ่มหนึ่งก็ได้ เพื่อทำหน้าที่นี้โดยเฉพาะเพื่อป้องกันอคติที่จะเกิดขึ้นในการติดตามและประเมินผล
ขั้นตอนการดำเนินงานของการวิจัยเชิงปฏิบัติการอย่างมีส่วนร่วม สามารถสรุปเป็น แผนภาพดังแสดงในแผนภาพต่อไปนี้

แผนภาพแสดงขั้นตอนการวิจัยเชิงปฏิบัติการอย่างมีส่วนร่วม
ที่มา : ปรับปรุงจาก อมรวิชช์ นาครทรรพ และดวงแก้ว จันทร์สระแก้ว (2541 : 12)

ตามแผนภูมิขั้นตอนการวิจัยเชิงปฏิบัติการแบบมีส่วนร่วมในหน้า 14 นักวิจัยจะต้องมีการเตรียมตัวและวางแผนการทำงานที่รัดกุมพอสมควร ข้อสำคัญอีกประการหนึ่งคือ การมองการทำงาน แต่ละขั้นเหล่านี้ให้เป็นวงจรต่อเนื่อง กล่าวคือ เมื่อมีการติดตามประเมินผลงานพัฒนาในขั้นสุดท้ายแล้ว ก็น่าจะนำไปสู่การกลับไปรายงานสิ่งที่เกิดขึ้นแก่ชุมชนอันเป็นขั้นตอนแรกอีกครั้งหนึ่ง เพื่อแสวงหาหนทางร่วมกันในการปรับปรุงงานพัฒนานั้นๆ อย่างต่อเนื่องต่อไป
ปัจจุบันเทคนิคการวิจัยแบบ PAR ถูกนำไปประยุกต์ใช้หลายวงการ รวมทั้งวงการศึกษา วงการแพทย์และสาธารณสุข การสังคมสงเคราะห์ การปกครองท้องถิ่น ธุรกิจชุมชน ฯลฯ โดยต่างมีจุดเน้นร่วมกันนั่นคือ การสร้างงานพัฒนาชุมชนโดยชุมชนเพื่อความมั่นคงผาสุกอันยั่งยืนของชุมชน
การวิจัยเชิงปฏิบัติการอย่างมีส่วนร่วม ซึ่งรวมจุดเด่นของการวิจัยอย่างมีส่วนร่วม และการวิจัยเชิงปฏิบัติการเข้าด้วยกัน จึงเป็นการวิจัยที่พยายามศึกษาชุมชนโดยเน้นการวิเคราะห์ปัญหาศึกษาหาแนวทางในการแก้ปัญหา วางแผนดำเนินงานเพื่อแก้ไขปัญหา ปฏิบัติการตามแผน และติดตามประเมินผล ทั้งนี้ในการวิจัยทุกขั้นตอน ชาวบ้าน หรือสมาชิกของชุมชนนั้นๆ จะต้องเข้ามามีส่วนร่วมด้วย
การมีส่วนร่วมจึงหมายถึง การที่ประชาชน หรือสมาชิกของชุมชนกับผู้วิจัย ได้มีการแลกเปลี่ยนความคิดเห็น ประเมินปัญหาความต้องการของชุมชน (Need Assessment) ร่วมกันวิเคราะห์และศึกษาแนวทางในการแก้ปัญหา การสำรวจทรัพยากรทั้งภายในและภายนอกชุมชน เพื่อวางแผนในการแก้ปัญหา ดำเนินการ และประเมินผลในขั้นสุดท้าย โดยกระบวนการนี้   สมาชิกของชุมชนจะเข้ามามีส่วนร่วมในกระบวนการตัดสินใจโดยตลอด
เป้าหมายของ PAR คือพัฒนาคนเป็นสำคัญ เป็นกระบวนการที่สร้างคนเพื่อไปสร้างชุมชนให้มีความเข้มแข็ง ให้มีแรงปะทะกระแสความเปลี่ยนแปลงที่รุมเร้าจากภายนอกไม่ว่าจะเป็นกระแสเศรษฐกิจ การเมือง สิ่งแวดล้อม สังคม วัฒนธรรม หรือแม้แต่การศึกษาเพื่อให้ชุมชนนั้นๆ มีหลักคิดหลักใจของตน และสามารถปรับตัวและเลือกเส้นทางการพัฒนาให้ตนได้อย่างชาญฉลาดต่อไป
แนวความคิดเกี่ยวกับการพัฒนาชุมชนให้เข้มแข็งอย่างยั่งยืน
สัญญา สัญญาวิวัฒน์ (2540 : 80-87) ได้ทำการวิจัยเอกสารและโครงการหลักของสมเด็จพระเทพรัตนราชสุดาฯ แล้วเสนอ “ตัวแบบการพัฒนาของสมเด็จพระเทพรัตนราชสุดาฯ” ซึ่งสรุปย่อสาระสำคัญของแนวความคิดเกี่ยวกับการพัฒนาชุมชนให้เข้มแข็งอย่างยั่งยืนได้ดังนี้
1. เป้าหมายของการพัฒนา
เป้าหมายสำคัญของการพัฒนา คือ การทำให้คนเป็น “คนพัฒนา” หรือเป็น   “คนเจริญ” เมื่อคนมีความเจริญทางปัญญา และมีคุณธรรม สามารถดำรงชีวิตอยู่ในสังคมได้แล้วเป็นผู้เห็นแก่ผู้อื่นตามสมควร ก็จะต้องช่วยกันพัฒนาท้องถิ่นให้เข้มแข็งได้อย่างยั่งยืน
2. หลักการพัฒนา
แนวปฏิบัติที่จะต้องยึดถือเป็นหลักในการดำเนินการพัฒนาสังคมให้บรรลุ    เป้าหมายที่กำหนดไว้มี 10 ประการคือ
(1) หลักช่วยเหลือตนเอง พึ่งตนเอง เป็นการพัฒนา “คน” เพื่อให้ใช้ศักยภาพที่มีอยู่ในตัวคนมากที่สุด จนก่อให้เกิดความเข้มแข็งอย่างยั่งยืนในตนเอง ดังนั้นคนที่ช่วยตนเองและพึ่งตนเองได้จะช่วยให้ท้องถิ่นมีความเข้มแข็งอย่างยั่งยืน
(2) หลักการเริ่มจากสภาพที่เป็นอยู่ เป็นการพัฒนาจากสิ่งที่เขามีอยู่ แล้วจึงใส่ปัจจัยนำเข้าเข้าไป เพื่อให้เกิดความเปลี่ยนแปลงแบบค่อยเป็นค่อยไป ทำให้ชาวบ้านสามารถปรับตัวต่อการเปลี่ยนแปลงได้ จนเกิดการพัฒนาคนและท้องถิ่นอย่างยั่งยืน
(3) การใช้ทรัพยากรท้องถิ่นเพราะเป็นสิ่งใกล้ตัว การใช้ทรัพยากรจากบริบทที่ใกล้ ทำให้ชาวบ้านเกิดการพึ่งตนเองมากที่สุดและสามารถที่จะวางแผนการใช้ทรัพยากรที่พอดี ทำให้ผลผลิตที่เกิดขึ้นไม่มากหรือน้อยไป การอาศัยทรัพยากรที่ไกลตัวเป็นการใช้เงินมาก และอาจเกินความจำเป็นของท้องถิ่น
(4) การมีส่วนร่วมของคนในท้องถิ่น การพัฒนาอย่างยั่งยืนนั้นต้องอาศัยความร่วมมือจากชาวบ้านในท้องถิ่น เพื่อให้ชาวบ้านเกิดการเรียนรู้ร่วมกันจนเกิดปัญญา สามารถที่จะพัฒนาท้องถิ่นของตนเองให้ยั่งยืนได้
(5) วัฒนธรรมและผู้นำท้องถิ่น การพัฒนาท้องถิ่นให้เข้มแข็งอย่างยั่งยืน     จะต้องดำรงไว้ซึ่งวัฒนธรรมของไทยที่ดีงาม และผู้นำท้องถิ่นจะต้องเป็นต้นแบบของการอนุรักษ์วัฒนธรรมไทยให้ดำรงอยู่สืบไป เป็นการแก้ปัญหาท้องถิ่นล่มสลาย ทำให้ทั้งเข้มแข็งและยั่งยืน
(6) ความมีประสิทธิภาพในการพัฒนาให้ได้ผลต้องจัดทำในรูปของหนึ่ง   โครงการมีลักษณะเป็นหนึ่งหน่วยระบบ มีผลผลิตที่คาดหวัง มีปัจจัยนำเข้าและกระบวนการทำงานที่จัดตั้งขึ้นอย่างเป็นระบบ เมื่อโครงการดำเนินงานไปแล้ว สามารถประเมินผลและประสิทธิภาพได้
(7) การประสานงาน เป็นหน่วยงานของราชการและเอกชน จะต้องมีการประสานความร่วมมือในการทำงานทั้งนี้เพื่อให้เกิดความต่อเนื่องของกระบวนการพัฒนา ถ้าทุกหน่วยงานของราชการและเอกชนสามารถประสานงานให้ความร่วมมือกันได้อย่างดี จะก่อให้เกิดการพัฒนาที่เข้มแข็งอย่างยั่งยืน
(8) การทำงานเชิงรุก เป็นการแก้ปัญหาหรือพัฒนาหมู่บ้านอย่างตรงประเด็นในการทำงานเชิงรุกนั้น ชาวบ้านในท้องถิ่นจะเข้าร่วมทำให้เกิดการพัฒนาการเรียนรู้ในการทำงานระหว่างชาวบ้านและเจ้าหน้าที่ ส่งผลให้เกิดการพัฒนาคนในท้องถิ่น และพัฒนาท้องถิ่นอย่างยั่งยืน
(9) ความมีคุณธรรมและศิลปะ การพัฒนาคนหากมุ่งแต่ความรู้ความสามารถทางด้านเศรษฐกิจอย่างเดียวจะทำให้ความเป็นไทยขาดหายไปจากท้องถิ่น สิ่งสำคัญคือคุณธรรมและศิลปะที่แสดงความเป็นท้องถิ่นไทย ดังนั้นการพัฒนาจะต้องทำควบคู่กับคุณธรรมและศิลปะ
(10) การเชื่อมประสานด้านเวลา เป็นการพัฒนาโดยเชื่อมสภาพของท้องถิ่นในปัจจุบันของไทยเข้ากับเทคโนโลยีที่ทันสมัยที่เหมาะสมกับการพัฒนาท้องถิ่น เทคโนโลยีที่นำเข้ามาจะต้องไม่ก่อให้เกิดผลเสียต่อสภาพความเป็นท้องถิ่นของไทย เทคโนโลยีที่ดีนั้นจะต้องเป็นเทคโนโลยีที่ช่วยให้เกิดการพัฒนาคน แล้วส่งผลให้เกิดการพัฒนาที่ยั่งยืน
3. วิธีการพัฒนา
วิธีการปฏิบัติที่นำไปสู่เป้าหมายของการพัฒนาซึ่งเน้นที่ตัว “คน” เป็นสำคัญ    มี 4 วิธีการคือ
(1) วิธีการให้การศึกษาอบรม เป็นการให้ความรู้ ความเข้าใจในเรื่องที่ต้องการให้บรรลุผลตามเป้าหมาย รวมทั้งข้อมูลที่เกี่ยวข้อง เพื่อฝึกความชำนาญในการทำเรื่องนั้นๆ ให้ถูกต้องและมีประสิทธิภาพ
(2) วิธีการทำงานกับกลุ่มคน เป็นการทำงานที่อาศัยกลุ่มคน หรือชุมชนเป็นหลักเชื่อมโยงไปสู่การพัฒนาปัจเจกชนซึ่งทำได้ยากกว่า การพัฒนาคนโดยผ่านกลุ่มนี้จะทำได้ง่าย เพราะชาวบ้านในกลุ่มได้ช่วยกันทำความเข้าใจ ช่วยกันจำ สอนกันเอง และนำผลการเรียนรู้ไปใช้ได้อย่างมั่นใจ
(3) วิธีการพัฒนาแบบส่วนร่วม (PAR) เป็นการพัฒนาที่นักพัฒนาจากภายนอกชุมชนดำเนินการพัฒนาในชุมชนพร้อมกับทำการศึกษาวิจัยงานพัฒนาชุมชนนั้นไปด้วย โดยมีประชาชนในโครงการหรือชาวบ้านเป็นผู้เข้าร่วมกระบวนการพัฒนาทั้งในฐานะผู้ถูกพัฒนา ฐานะนักพัฒนา และฐานะนักวิจัย ซึ่งประชาชนจะมีความรู้ ความเข้าใจเรื่องที่จะได้รับการพัฒนาหรือเริ่มมีการเปลี่ยนแปลงไปสู่สภาพที่ดีขึ้น ใช้ภูมิปัญญาท้องถิ่น และประสบการณ์ชีวิตพัฒนาท้องถิ่นของตนเองร่วมกับนักพัฒนาจากภายนอกได้ และจะทำหน้าที่ในฐานะนักวิจัย เฝ้าดู และวิเคราะห์ วิจารณ์กระบวนการพัฒนาด้วยความรู้ ความสามารถที่มีอยู่เดิมผสมผสานกับแนวความคิดใหม่ที่ถูกนำมาใช้โดยนักพัฒนาจากภายนอกชุมชน
(4) วิธีการทำงานกับหน่วยงาน เป็นการทำงานที่อาศัยหน่วยงานหรือองค์กรที่เกี่ยวข้องในเรื่องนั้นๆ มาร่วมช่วยงาน หรือช่วยสนับสนุนปัจจัยต่างๆ ที่ท้องถิ่นยังขาดอยู่ รวมทั้งช่วยเป็นพี่เลี้ยงให้แก่ชุมชนหรือท้องถิ่นจนกว่าจะรับช่วงงานไปดำเนินการเองได้
“ตัวแบบการพัฒนาของสมเด็จพระเทพรัตนราชสุดาฯ” ถือเป็นแนวคิดที่สำคัญที่จะนำไปใช้เป็นหลักการในการพัฒนาชุมชนให้เข้มแข็งได้อย่างมีประสิทธิภาพ
องค์กรชุมชนกับการพัฒนาที่ยั่งยืน
การพัฒนาชุมชนที่มีประสิทธิภาพได้ปรับรูปแบบจากการที่ “รัฐมีหน้าที่ให้ความช่วยเหลือแก่ชุมชน”  มาเป็น  “รัฐและประชาชนมีหน้าที่ต้องแก้ปัญหาร่วมกัน”  โดยรัฐต้องจัดการให้ชุมชนเข้ามามีส่วนร่วมในการพัฒนาท้องถิ่นของตนเองจนสามารถพึ่งตนเองได้
รูปแบบขององค์กรชุมชน หรือองค์กรชาวบ้าน หรือองค์กรประชาชนมีหลายรูปแบบ   ดังต่อไปนี้
1) องค์กรชาวบ้านที่ทางราชการจัดตั้ง มีหลากหลายรูปแบบ เช่น คณะกรรมการหมู่บ้าน กลุ่มเกษตรกร สหกรณ์การเกษตร สภาตำบล องค์กรบริหารส่วนตำบล มูลนิธิและสมาคม เป็นต้น องค์กรเหล่านี้จะมีเจ้าหน้าที่รัฐ กฎหมาย กฎระเบียบทางราชการ การกำกับดูแล และให้การสนับสนุน ส่วนใหญ่ต้องทำการจดทะเบียนต่อทางราชการ
2) องค์กรชาวบ้านแบบไม่เป็นทางการ มักมีชื่อเรียกเป็นกลุ่ม ที่ชาวบ้านรวมตัวกันทำกิจกรรมพัฒนาต่างๆ เช่น กลุ่มทอผ้า กลุ่มผักปลอดสารพิษ เป็นต้น กลุ่มเหล่านี้มักมีกฎระเบียบไม่มากนัก และไม่ขึ้นต่อทางราชการหรือเอกชนที่เข้าไปจัดตั้งแต่จะขึ้นอยู่กับความสมัครใจและการกำหนดกฎเกณฑ์ขึ้นมาเอง จึงค่อนข้างมีอิสระและมักจัดรูปแบบโครงสร้างองค์กรตามเนื้อหาของงาน หรือกิจกรรมที่ดำเนินงาน
3) องค์กรชาวบ้านที่รวมตัวกันเป็นเครือข่าย อาจเป็นองค์กรที่ชาวบ้าน จัดตั้งขึ้นเอง หรือมีองค์กรพัฒนาเอกชน หรือมีหน่วยงานราชการ เข้าไปสนับสนุนการรวมกิจกรรมที่คล้ายๆ กัน    เป็นกลุ่มก้อน หรือรวมปัญหาหลายๆ ปัญหาเข้าด้วยกัน เช่น ปัญหาจากนโยบายรัฐ ปัญหาทรัพยากรธรรมชาติ ปัญหาเกี่ยวกับผลผลิตการเกษตร เป็นต้น
4) องค์กรชาวบ้านที่ชาวบ้านจัดตั้งขึ้นมาเอง โดยไม่มีการจัดโครงสร้างองค์กรอย่าง  ชัดเจน แต่จะมีการยอมรับผู้นำคนใดคนหนึ่งขึ้นมาเป็นหัวหน้า และยอมรับฟังคำสั่งต่างๆ เช่น การรวมตัวเพื่อดูแลรักษาต้นน้ำลำธาร คุ้มครองทรัพยากรธรรมชาติและสิ่งแวดล้อม เป็นต้น 
ทุนชุมชน
ทุนชุมชน หมายถึง ทุกสิ่งทุกอย่างที่คนในชุมชน หรือเครือข่ายภายนอกที่มีความสัมพันธ์กับชุมชนร่วมกันสร้างสรรค์ขึ้น เพื่อประโยชน์ในการดำรงชีวิตของแต่ละบุคคลและสังคม และเพื่อนำมาใช้ประโยชน์ในการดำรงอยู่ของชุมชน สืบทอด และสั่งสมกันต่อๆ มาจนกลายเป็นเอกลักษณ์ หรือลักษณะเด่นของความเป็นชุมชนนั้นๆ
รศ.ดร.นภาภรณ์ หะวานนท์ และคณะ (2546 : 8-17) ได้นิยามให้ ทุนชุมชนเป็นรากแก้วของความเข้มแข็งของกองทุนหมู่บ้าน และจำแนกทุนชุมชนได้เป็น 3 มิติ คือ ทุนความรู้ ทุนสังคม และทุนทางจิตวิญญาณ
1. ทุนความรู้
ทุนความรู้เกิดจากการที่คนในชุมชนหรือเครือข่ายของชุมชนได้ใช้สติปัญญาและประสบการณ์ในการจัดระบบ สืบสาน   ปรับเปลี่ยน   และสั่งสมกันมาจนกลายเป็นระบบความรู้ต่างๆ เช่น ระบบความรู้ในการทำนา การทอผ้า การสร้างที่อยู่อาศัย การทำเครื่องมือเครื่องใช้ในการผลิต การปรุงยารักษาโรค การประกอบอาหาร ฯลฯ ซึ่งทุนความรู้เหล่านี้จะสอดคล้องสัมพันธ์กับธรรมชาติและสภาพแวดล้อมของชุมชน
ความรู้ที่ชุมชนได้ร่วมกันสร้างสรรค์และสืบสานเพื่อการดำรงชีวิตมาตามลำดับถือเป็น “ทุน” ที่สำคัญยิ่งของชุมชน จึงเรียกได้ว่าเป็น “ภูมิปัญญา” ซึ่งเป็นความรู้ที่จะสัมพันธ์กับแผ่นดิน ธรรมชาติ และฤดูกาลของแต่ละท้องถิ่น แต่เมื่อความรู้ชุดใหม่ซึ่งชุมชนมิได้เป็นผู้สร้างสรรค์ขึ้นเองหลั่งไหลเข้าสู่ชุมชน ชุมชนจึงต้องเผชิญกับภาวะวิกฤตด้านทุนความรู้ซึ่งปรับเปลี่ยนไม่ทันกับการเปลี่ยนแปลงของทรัพยากรธรรมชาติ
ชุมชนที่มีประสบการณ์มากและสามารถจัดการความรู้ความสามารถเดิมของชุมชนให้  บูรณาการเข้ากับความรู้สมัยใหม่ได้จนกลายเป็นทุนความรู้สำหรับชุมชน ชุมชนนั้นก็จะมีความเข้มแข็ง เช่น ความรู้ในการผลิต การสร้างมูลค่าเพิ่มให้ผลผลิต การบรรจุหีบห่อ และความรู้ด้านการตลาด
2. ทุนสังคม
ทุนสังคม หมายถึง ระบบความสัมพันธ์ที่คนในชุมชนหรือเครือข่ายของชุมชนได้สร้างสรรค์ขึ้นเพื่อร่วมมือกันทำภารกิจต่างๆ ให้สำเร็จลุล่วง เพื่อเป็นประโยชน์ในการดำรงชีวิต และการดำรงอยู่ของชุมชน เช่น การช่วยเหลือแรงงานในการผลิต การจัดผลผลิต การรักษาความมั่นคงปลอดภัยของชุมชน การช่วยเหลือกันเมื่อต้องเผชิญความเดือดร้อนหรือภาวะวิกฤตต่าง ๆ
ทุนสังคมจะก่อรูปในรูปของกลุ่ม เช่น กลุ่มเครือญาติ กลุ่มเสี่ยว (เพื่อน) กลุ่มทำสวน (อาชีพต่างๆ) สมาชิกในเครือข่ายความร่วมมือของกลุ่มต่างๆ จะช่วยเหลือกันในขณะทำกิจกรรมร่วมกันแก้ปัญหา จัดสรรแบ่งปันผลประโยชน์พึ่งพาอาศัยกันในหลายรูปแบบ รวมทั้งแลกเปลี่ยนเรียนรู้ซึ่งส่งผลให้ชุมชนมีการเรียนรู้และปรับตัวตลอดเวลา
ชุมชนที่มีสมาชิกเครือข่ายรักใคร่ สนิทสนม และมีจิตสำนึกร่วมกันอย่างแท้จริง จะสามารถดำรงทุนทางสังคมเดิมได้อย่างเหนียวแน่น และพร้อมที่จะเผชิญกับระบบความสัมพันธ์ รูปแบบใหม่ที่ตั้งอยู่บนฐานของการแสวงหากำไร หรือการมุ่งประโยชน์ฝ่ายเดียว โดยมีกระบวนการปรับตัวเข้ากับสังคมระบบใหม่ แต่ยังคงมีความผูกพัน เอื้ออาทร และแบ่งปันผลประโยชน์กันอย่างเสมอภาค  ซึ่งส่งผลให้ทุนทางสังคมยังดำรงอยู่ได้และทำให้เกิดความเข้มแข็งของชุมชน
3. ทุนทางจิตวิญญาณ
ทุนทางจิตวิญญาณ หมายถึง อุดมการณ์ ความคิด ความเชื่อ ที่คนในชุมชนร่วมกันสร้างขึ้นมา เห็นว่าเป็นสิ่งที่มีคุณค่าที่จะยึดถือร่วมกัน นำไปสู่การปฏิบัติและสืบทอดจากคนรุ่นหนึ่งไปสู่อีกรุ่นหนึ่ง 
ทุนทางจิตวิญญาณ จะส่งผลให้ชุมชนเกิดความรัก ความสามัคคี ความผูกพัน/เอื้ออาทรต่อกัน และเป็น “ทุน” ที่ทำให้เกิดขวัญ กำลังใจ ความมุ่งมั่นที่จะประพฤติปฏิบัติให้เกิดผลดีต่อส่วนรวม
ชุมชนที่มีกิจกรรมด้านพิธีกรรม การละเล่น หรือประเพณีท้องถิ่นสืบทอดกันตลอดมาจะเป็นชุมชนที่เข้มแข็ง มีอุดมการณ์ที่เหมาะสม และคนในชุมชนจะมีจริยธรรมสูงกว่าชุมชนที่มุ่งเน้นวัตถุนิยม หรือการบริโภคนิยม
ทุนชุมชนทั้งสามลักษณะ คือ ทุนความรู้ ทุนสังคม และทุนทางจิตวิญญาณ เป็น  องค์ประกอบสำคัญของการดำรงชีวิตของคนในชุมชนให้สามารถเผชิญกับกระบวนการพัฒนาสมัยใหม่ที่หลั่งไหลเข้าสู่ชุมชนตลอดเวลา ในลักษณะของการปรับเปลี่ยนตัวเองให้เหมาะสมกับสภาพแวดล้อมและสถานการณ์ที่เปลี่ยนแปลงไปอย่างฉลาดด้วยการใช้ทุนความรู้ อย่างสมานสามัคคีร่วมด้วยช่วยกันโดยใช้ทุนสังคม และอย่างมุ่งมั่นผูกพันที่จะอยู่ร่วมกันตลอดไปด้วยทุนทางจิตวิญญาณ
ข้อสรุปจากการศึกษาของ รศ.ดร.นภาภรณ์ หะวานนท์และคณะ เห็นว่า หมู่บ้าน/ชุมชนที่มีทุนชุมชนทั้งสามด้านเข้มแข็งมาก่อนเริ่มมีกองทุนหมู่บ้าน มีแนวโน้มที่จะบริหารจัดการกองทุนหมู่บ้านให้เกิดประโยชน์แก่ชุมชนได้อย่างดี ดังนั้นอาจกล่าวได้ว่า ทุนชุมชนเป็นเงื่อนไขสำคัญประการหนึ่งที่ส่งผลต่อการบริหารจัดการกองทุนหมู่บ้าน และในทางกลับกันกระบวนการบริหารจัดการกองทุนหมู่บ้านที่จะดำเนินต่อไปก็น่าจะส่งผลให้เกิดทุนชุมชนได้เช่นเดียวกัน
สำนักงานคณะกรรมการพัฒนาเศรษฐกิจและสังคมแห่งชาติ (2547) ได้เสนอแนวคิดเรื่องทุนทางสังคมว่า ทุนทางสังคมเกิดจากการรวมตัว ร่วมคิด ร่วมทำ โดยคำนึงถึงคุณค่าความเป็นมนุษย์ ความเป็นอัตลักษณ์ของวัฒนธรรมไทย ความเป็นธรรมในสังคม และประโยชน์ต่อส่วนรวม และเห็นว่าทุนทางสังคมของไทยจะเกิดขึ้นได้มากน้อยเพียงไรขึ้นอยู่กับองค์ประกอบสำคัญ 3 องค์ประกอบคือ ทุนมนุษย์ ทุนที่เป็นสถาบัน และทุนทางภูมิปัญญาและวัฒนธรรม
ทุนมนุษย์ หมายถึง บุคคลทั่วไปและผู้นำในชุมชน ซึ่งมีความรัก มีน้ำใจเอื้ออาทรต่อเพื่อนร่วมชุมชน รวมทั้งมีความเชื่อในระบบคุณค่าและหลักศีลธรรมที่ดี กล่าวคือ คนในชุมชนจะต้องเป็นผู้มีคุณธรรม มีวินัย มีความซื่อสัตย์ และมีจิตสาธารณะที่จะทำประโยชน์เพื่อส่วนรวม หรืออาจกล่าวได้ว่า คนส่วนใหญ่ในชุมชนจะเป็นทุนมนุษย์ที่มีคุณค่าได้เมื่อเป็นผู้ที่ “มองกว้าง คิดไกล ใฝ่ดี มีคุณธรรม” มากกว่าที่จะ “มองแคบ คิดใกล้ ใฝ่ต่ำ”

ทุนที่เป็นสถาบัน หมายถึง กลุ่มสังคมที่เกิดจากการรวมตัวกันเป็นสถาบันและองค์กร เช่น สถาบันครอบครัว สถาบันศาสนา สถาบันการศึกษา สถาบันการเมืองการปกครอง องค์กรชุมชน องค์กรประชากร ภาคธุรกิจเอกชน และสื่อสารมวลชน กลุ่มสังคมเหล่านี้มีบทบาทสำคัญมากในการสนับสนุนให้คนในชุมชนเกิดการรวมตัว ร่วมคิด ร่วมทำ และร่วมรับผลประโยชน์จากกิจกรรมนั้นๆ ร่วมกันในชุมชน
ทุนทางภูมิปัญญาและวัฒนธรรม หมายถึง พื้นฐานความรู้ที่เป็นภูมิปัญญาไทย  ภูมิปัญญาท้องถิ่น ศิลปะ วัฒนธรรม จารีต ประเพณี สถาปัตยกรรม แหล่งประวัติศาสตร์    และโบราณสถานต่างๆ ซึ่งเป็นรากฐานสำคัญที่กำหนดกรอบแนวคิด ความเชื่อ และวิถีในการดำรงชีวิตของคนในสังคม และจะเป็นแกนสำคัญในการประสานเชื่อมโยงทุนมนุษย์ และทุนที่เป็นสถาบันให้เพิ่มพูนทุนทางสังคมที่มีอยู่ให้มากขึ้น และใช้ประโยชน์ในการดำรงชีวิตได้เหมาะสมกับสถานการณ์
องค์ความรู้เรื่องสวัสดิการชุมชน

สวัสดิการชุมชน หมายถึง ระบบการช่วยเหลือเกื้อกูลของคนในท้องถิ่น ซึ่งเป็นการสร้างหลักประกันเพื่อความมั่นใจที่จะช่วยกันทำให้คนในชุมชนมีความเป็นอยู่ที่ดีขึ้น ซึ่งอาจอยู่ในรูปของเงิน น้ำใจ การช่วยเหลือดูแลเกื้อกูลกันตามวิถีการดำรงชีวิตของชุมชนนั้นตั้งแต่เกิดจนตาย

สวัสดิการชุมชนเริ่มต้นจากการช่วยเหลือเกื้อกูลแบ่งปันกันของคนในแต่ละชุมชน โดยอาศัยทุนชุมชน ทุนทางสังคม ทุนทางทรัพยากรธรรมชาติและสิ่งแวดล้อม ตามวิถีในการดำรงชีวิตและสถาบัน/องค์กรในชุมชนร่วมกันดำเนินการ แล้วส่งผลให้คนในชุมชนสามารถอยู่ร่วมกันอย่างมีความสุข มีความรู้สึกมั่นคงอยู่อย่างมีศักดิ์ศรีและมีความภาคภูมิใจ นำไปสู่การแก้ปัญหาความยากจน ลดรายจ่ายเพิ่มรายได้ และมีสัมพันธไมตรีอันดีต่อกันตามสภาพของสังคมที่ไม่ทอดทิ้งกัน

สวัสดิการชุมชน ควรเกิดจากการจัดการของชุมชนเอง โดยสอดแทรกกิจกรรมของการจัดสวัสดิการไว้ในทุกกิจกรรมของชุมชน บนพื้นฐานของการบูรณาการทุนทางสังคมของชุมชนให้เกิดเป็นพลังในการพึ่งตนเอง โดยสร้างความร่วมมือกับภาครัฐ องค์กรปกครองส่วนท้องถิ่น และทุกภาคส่วนทำหน้าที่หนุนเสริมให้ชุมชนเห็นชอบร่วมกัน และใช้ความพร้อมที่มีอยู่เป็นทุนจัดสวัสดิการได้อย่างต่อเนื่อง และขยายพื้นที่จากระดับหมู่บ้านสู่ตำบลและอำเภอได้อย่างเหมาะสมยิ่งขึ้น และครอบคลุมผู้ยากลำบากในชุมชนอย่างเป็นระบบ
หลักการสำคัญของระบบสวัสดิการชุมชน

วิวัฒนาการของระบบสวัสดิการชุมชน

สังคมไทยเป็นสังคมที่มีวัฒนธรรมอยู่แบบช่วยเหลือเกื้อกูลกัน ชาวชุมชนมีน้ำใจต่อกันธรรมชาติจัดสวัสดิการให้แก่ชาวบ้านตามฤดูกาลและความมีน้ำใจ เช่น มีปลาอยู่ในแม่น้ำลำคลอง มียาสมุนไพรในป่า สามารถหาผัก ฟืน เห็ด และหน่อไม้ได้จากธรรมชาติ ในยามที่เกิดปัญหาชาวบ้านก็สามารถพึ่งพาอาศัยได้ทั้งจากเพื่อนบ้านและจากธรรมชาติ ต่อมาเมื่อรูปแบบของครอบครัวเปลี่ยนเป็นครอบครัวเดี่ยว หรือคนหนุ่มสาวในชุมชนอพยพเคลื่อนย้ายไปอยู่ในชุมชนเมือง และระบบนิเวศตามธรรมชาติถูกทำลายไม่สามารถสนองตอบความต้องการของชุมชนได้อย่างเพียงพอ สังคมในชนบทบางส่วนจึงเกิดมี “ผู้ยากลำบาก” ซึ่งไม่สามารถช่วยเหลือตนเอง และในขณะเดียวกันเพื่อนบ้านหรือชุมชนก็อยู่กินอย่างห่างเหินไม่สามารถช่วยเหลือผู้เดือดร้อน/ยากลำบากได้ รัฐบาลได้จัดให้มีนโยบายสวัสดิการบางอย่างให้แก่ประชาชน เช่น “30 บาทรักษาทุกโรค” “จัดระบบประกันสังคมให้แก่ลูกจ้างในระบบแรงงานบางประเภท” แต่ก็ครอบคลุมเฉพาะบางส่วนเท่านั้น ในขณะที่ประชาชนก็ได้เรียนรู้จากวัฒนธรรมของประเทศที่พัฒนาแล้วว่า “มีการจัดสวัสดิการตามความจำเป็นให้แก่ประชาชนตั้งแต่เกิดจนตาย”


ในขณะที่ภาครัฐพยายามจัดสวัสดิการในบางรูปแบบให้แก่ประชาชนทั้งเรื่อง “เงิน” และ  “สิ่งของช่วยเหลือ” ซึ่งมีจำนวนน้อยไม่ครอบคลุมทั่วถึงผู้ที่ควรได้รับความช่วยเหลือ ชุมชนหลายแห่งจึงมีการรวมตัวกันเป็นองค์กร/กลุ่ม/เครือข่ายเพื่อช่วยเหลือซึ่งกันและกันครอบคลุม “การช่วยเหลือทางสังคม” มากกว่า “เงิน” แต่ยังไม่มีระบบที่เข้มแข็งและขาดการสนับสนุนที่เหมาะสม หน่วยงานที่เกี่ยวข้องจึงเข้าไปหนุนเสริม หรือให้ทุนสนับสนุนเชื่อมโยงกับองค์กร/กองทุนที่มีอยู่แล้วในชุมชนมาจัดทำเป็นสวัสดิการของชุมชนและบริหารจัดการโดยชาวชุมชนหลายรูปแบบ เช่น การแบ่งผลกำไรจากกลุ่มออมทรัพย์ไปจัดสวัสดิการให้แก่สมาชิก การจัดตั้งกลุ่มฌาปนกิจสงเคราะห์เพื่อช่วยเหลือญาติของสมาชิกที่เสียชีวิต หรือ การตั้งโครงการสวัสดิการผู้สูงอายุโดยขอรับเงินสนับสนุนจากสถาบันองค์กรพัฒนาชุมชน

การจัดระบบสวัสดิการชุมชนในปัจจุบันได้ก่อให้เกิดแนวคิดว่า “ชุมชนสามารถสร้างระบบสวัสดิการชุมชนโดยชุมชนได้อย่างยั่งยืน” ถ้ามีการเชื่อมโยง/บูรณาการอย่างเป็นระบบ และได้รับการหนุนเสริมจากหน่วยงานที่เกี่ยวข้องอย่างต่อเนื่องและเหมาะสม ดังเช่น โครงการนำร่องการบูรณาการจังหวัดเพื่อการแก้ปัญหาความยากจนเชิงพื้นที่ 12 จังหวัดของศูนย์อำนวยการต่อสู้เพื่อเอาชนะความยากจน กระทรวงมหาดไทย ซึ่งประกอบด้วย แม่ฮ่องสอน เชียงใหม่ อุตรดิตถ์ อุทัยธานี อุบลราชธานี ยโสธร กาฬสินธุ์ นครพนม สมุทรสงคราม นครปฐม ตรัง และพัทลุง และโครงการสวัสดิการชุมชน “คนไม่ทิ้งกัน” ในหลายท้องถิ่น เช่น ระบบสวัสดิการชาวบ้านจังหวัดร้อยเอ็ด เครือข่ายองค์กรสวัสดิการชุมชนจังหวัดลำปาง กองทุนสวัสดิการชาวบ้านตำบลเปือย จังหวัดอำนาจเจริญ กองทุนสวัสดิการชุมชนตำบลห้วยน้ำขาว อำเภอเมือง จังหวัดตราด และกองทุนสวัสดิการชุมชนตำบลหนองสาหร่าย อำเภอพนมทวน จังหวัดกาญจนบุรี
หลักสำคัญในการจัดสวัสดิการชุมชน

จากการศึกษาสามารถสรุปบทเรียนการจัดสวัสดิการชุมชนที่มีการดำเนินการในพื้นที่ต่างๆ ดังกล่าวโดยพบว่า “การจัดสวัสดิการชุมชนโดยชุมชน” มีหลักสำคัญดังนี้

1. สวัสดิการชุมชนเป็นระบบการคุ้มครองทางสังคม ที่จะสามารถใช้เป็นหลักประกันความมั่นคงในการดำรงชีวิตบนพื้นฐานของการพึ่งตนเอง และการช่วยเหลือเกื้อกูลกันของคนในชุมชนตั้งแต่เกิดจนตาย

2. กระบวนการจัดสวัสดิการชุมชนเป็นการบริหารจัดการของชาวบ้าน โดยชาวบ้าน เพื่อชาวบ้าน มีลักษณะเป็นการให้อย่างมีคุณค่า การรับอย่างมีศักดิ์ศรี ส่งผลให้คนในชุมชนสามารถอยู่ร่วมกันได้อย่างมีความสุข สอดคล้องกับวัฒนธรรม ภูมิปัญญาและการมีส่วนร่วมของคนทุกคน ภายใต้ทรัพยากรธรรมชาติและทุนทางสังคมที่มีอยู่

3. การพัฒนาสวัสดิการชุมชนควรจะต้องเริ่มจากการพัฒนาเครือข่ายสวัสดิการชุมชนที่มีอยู่แล้วของชาวชุมชนให้เข้มแข็ง สามารถจัดการตนเองได้อย่างเป็นระบบ และขยายผลเชื่อมโยงไปสู่ระบบของการจัดสวัสดิการขององค์กรการปกครองส่วนท้องถิ่น และหน่วยงานพัฒนาต่างๆ 

4. สวัสดิการชุมชนที่เหมาะสมควรจะต้องมีจุดมุ่งหลัก 3 ประการ ประกอบด้วย

- เป็นระบบสวัสดิการชุมชนที่ยั่งยืน บริหารจัดการโดยชุมชนเพื่อชุมชนในลักษณะช่วยเหลือเกื้อกูลคนทุกคนในชุมชนได้อย่างทั่วถึง

- เป็นระบบสวัสดิการที่ครอบคลุมวิถีประชาตั้งแต่เกิดจนตาย

- เป็นระบบที่นำไปสู่ฐานคิดที่ว่า “สวัสดิการ คือ ความมั่นคงในชีวิต” 

5. ระบบสวัสดิการชุมชนจะต้องประกอบด้วยการบูรณาการสวัสดิการอย่างหลากหลายเข้าด้วยกัน ทั้งเรื่องกองทุน ความสัมพันธ์ที่ดีของคนในชุมชนซึ่งเอื้ออาทรต่อกัน การจัดการทรัพยากรธรรมชาติและสิ่งแวดล้อมให้มีคุณภาพที่คนจะอยู่ร่วมกับธรรมชาติอย่างพึ่งพากันได้ และนำภูมิปัญญามาผลิตสินค้าจากทรัพยากรธรรมชาติแทนการซื้อจากภายนอก
แนวทางการจัดระบบสวัสดิการชุมชน

การจัดระบบสวัสดิการชุมชนจากการรวมตัวของประชาชนในพื้นที่หนึ่งๆ ด้วยความสมัครใจ เช่น ในระดับตำบล อำเภอ ภูมินิเวศ หรือกลุ่มวิถีวัฒนธรรมที่มีความประสงค์จะดูแลซึ่งกันและกันบนพื้นฐานของความเอื้ออาทรต่อกัน มีลักษณะเป็น “กองทุนที่ทุกคนร่วมเป็นเจ้าของ” บริการจัดการโดย “คณะกรรมการ” ตามหลักธรรมาภิบาล เน้นการมีส่วนร่วมของสมาชิก แต่มีความคล่องตัวเปิดเผยโปร่งใสและตรวจสอบได้ โดยมีแนวทางในการดำเนินงาน 8 ขั้นตอน ดังนี้
1. จุดประกายความคิด – ทำความเข้าใจกับกลุ่มเป้าหมาย เริ่มจากการมีผู้ก่อการดี หรือแกนนำที่สนใจอาจเป็นกำนัน ผู้ใหญ่บ้าน ผู้นำชุมชน ฯลฯ ที่มองเห็นศักยภาพที่มีอยู่ในชุมชน และต้องการช่วยเหลือดูแลซึ่งกันและกัน ชักชวนแกนนำผู้อื่นๆ มาพูดคุยปรึกษาหารือถึงแนวทางการจัดสวัสดิการชาวบ้าน จากนั้นก็จัดเวทีพูดคุยกับชาวบ้านให้กว้างขวางยิ่งขึ้น อาจจะเป็นการจัดรวมทั้งตำบล หรือแกนนำจะลงไปทำความเข้าใจระดับหมู่บ้านแล้วมาจัดรวมในภายหลังก็ได้ ขึ้นอยู่กับความเหมาะสมของแต่ละท้องถิ่น

การทำความเข้าใจอาจหมายถึงรวมการชักชวนกันไปดูงานการจัดตั้งกองทุนสวัสดิการที่ประสบความสำเร็จ แล้วกลับมาพูดคุยทำความเข้าใจกันให้ถ่องแท้อีกครั้ง

การจุดประกายความคิดต้องทำควบคู่ไปกับการ “กระตุ้น” ให้ชาวบ้านเข้าใจถึงเหตุผลสำคัญอย่างน้อยๆ 2 ประการ คือ 
1) การตั้งกองทุนสวัสดิการจะทำให้สมาชิกได้รับการดูแลตั้งแต่เกิดจนตาย ซึ่งชาวบ้านธรรมดาไม่เคยได้รับมาก่อน และ 
2) จะทำให้สามารถดูแลทุกข์สุขซึ่งกันและกันไม่ว่ายากดีมีจน และยังช่วยกันดูแลเพื่อนบ้านที่ช่วยเหลือตนเองไม่ได้ เช่น เด็ก คนแก่ คนพิการ เป็นการสร้างความรักความเอื้ออาทรต่อกัน

2. ค้นหาศักยภาพและทุนในท้องถิ่น หลังจากได้จุดประกายความคิด และสร้างความเข้าใจเรื่องการจัดการสวัสดิการชาวบ้านระดับหนึ่ง ลำดับต่อไปแกนนำหรือผู้ก่อการดีจะต้องร่วมกันค้นหาศักยภาพและทุนในชุมชน อาจมีอาสาสมัครเข้าร่วมด้วยก็ได้ โดยค้นหาว่าในหมู่บ้าน หรือตำบลของเรามีของดีอะไรบ้าง เช่น มีกลุ่มออมทรัพย์ กลุ่มอาชีพ กลุ่มเด็กเยาวชน กลุ่มเกษตรอินทรีย์ มีคนแก่ คนพิการอยู่เท่าไหร่ เป็นต้น แต่ละกลุ่มมีการทำงานอย่างไร มีสมาชิกกี่คน มีทุน มีการจัดสวัสดิการหรือไม่อย่างไร เป็นต้น รวมทั้งสำรวจทุนด้านอื่นๆ เช่น ทุนทางธรรมชาติ ทุนทางวัฒนธรรม ทุนทางภูมิปัญญา ฯลฯ 

ซึ่งข้อมูลดังกล่าว อาจได้มาหลายทางด้วยกัน เช่น การออกแบบสอบถาม แล้วหาอาสาสมัครชุมชนช่วยกันจัดทำ หรือข้อมูลบางส่วนอาจขอความร่วมมือจากองค์การบริหารส่วนตำบล หรือหน่วยงานในท้องถิ่น หรืออาจลงพื้นที่ดูจากของจริง เป็นต้น

หลังจากได้ข้อมูลจนครบแล้ว ก็ร่วมกันสังเคราะห์ให้เป็นหมวดหมู่ ซึ่งจะทำให้มองเห็นศักยภาพของตนเองได้อย่างชัดขึ้น จากนั้นก็นำข้อมูลไปชี้แจงทำความเข้าใจกับชาวบ้าน โดยอาจจัดเป็นเวทีประชาคมก็ได้ ทั้งนี้เพื่อให้ทุกคนมองเห็นและเข้าใจเหมือนๆ กันว่า ทุนที่มีอยู่นี้สามารถนำไปสู่การจัดตั้งกองทุนสวัสดิการชาวบ้านได้อย่างไร ทุนแต่ละอย่างสัมพันธ์กันอย่างไร เป็นต้น (บูรณาการทุนที่มีอยู่เข้าด้วยกันได้อย่างไร)


3. ขยายแกนนำให้ครอบคลุมพื้นที่ปฏิบัติการ ก่อนที่จะมีการจัดตั้งกองทุนสวัสดิการปัจจัยหนึ่งที่สำคัญในระยะเริ่มต้นก็คือ “แกนนำ” ซึ่งจะต้องมีอย่างกว้าง ทั้งในระดับพื้นที่หมู่บ้าน โซน คุ้มบ้านหรืออาจเป็นแกนนำจากกลุ่มกิจกรรมที่มีอยู่ในท้องถิ่น เพื่อให้การดำเนินงานของกองทุนตลอดจนการบูรณาการทุนจากกลุ่มต่างๆ เป็นไปอย่างมีประสิทธิภาพ   และสามารถดูแลสมาชิกได้อย่างทั่วถึง


4. ประสานความร่วมมือกับหน่วยงานในท้องถิ่น เช่น อบต. พมจ. เป็นต้น  เข้ามาเป็นส่วนหนึ่งของการพัฒนากองทุนสวัสดิการชาวบ้าน โดยต้องประสานงานตั้งแต่ต้น  ซึ่งอาจทำได้หลายวิธี เช่น การส่งแกนนำไปพูดคุย ให้เห็นว่าการตั้งกองทุนสวัสดิการเป็นการแก้ปัญหาที่ยั่งยืน ผลสำเร็จเป็นทั้งของชาวบ้าน และของหน่วยงานท้องถิ่น ช่วยประหยัดงบประมาณของท้องถิ่น แต่ได้ผลกว้างขวาง เป็นต้น

บางแห่งอาจใช้ความสัมพันธ์ส่วนตัวแล้วค่อยๆ ขยายไปสู่ความร่วมมือที่เป็นทางการ บางแห่งก็เริ่มจากการขอการสนับสนุนเฉพาะเรื่อง เช่น การขอใช้ห้องประชุม ขอสนับสนุนข้อมูล ฯลฯ แล้วค่อยพัฒนาความร่วมมือขึ้นไป ถึงขั้นมีแผนงานร่วม หรือจัดสรรงบประมาณเข้ามาร่วมสมทบกองทุนสวัสดิการชาวบ้านในอนาคต ฯลฯ 


5. การตั้งกองทุนสวัสดิการชาวบ้าน ต่อไปก็มาถึงขั้นตอนที่สำคัญ นั่นก็คือ การจัดตั้งกองทุนสวัสดิการชาวบ้าน โดยแยกเป็นกระบวนการย่อยดังนี้

- การจัดทำระเบียบกองทุน ซึ่งประกอบด้วยประเด็นหลักๆ คือ การรับสมัครและการสิ้นสุดสมาชิกภาพ การจ่ายเงินสมทบ ประเภทสวัสดิการ การจ่ายเงินสวัสดิการ เป็นต้น โดยเริ่มจากการตั้งคณะยกร่างขึ้น ซึ่งประกอบด้วยตัวแทน กลุ่มคนที่หลากหลาย ทั้งตัวแทนกลุ่มกิจกรรม แกนนำที่เป็นทางการ ไม่เป็นทางการ ฯลฯ  โดยอาจนำระเบียบกองทุนที่อื่นมาประกอบก็ได้ เมื่อยกร่างเสร็จแล้วก็นำไปชี้แจงในเวทีประชาคมทั้งตำบล เพื่อแสดงความเห็นเพิ่มเติมจนเป็นที่ยอมรับร่วมกัน

- การเปิดรับสมาชิก และระดมเงินกองทุน โดยสมาชิกอาจเป็นรายบุคคล หรือครอบครัวสถานที่รับสมัครอาจกระจายไปตามหมู่บ้านหรือรวมศูนย์การสมทบเงินทุนอาจสมทบรายบุคคล หรือตัดเงินผลกำไรจากกลุ่มที่สมาชิกสังกัดอยู่มาเป็นเงินสมทบก็ได้ เป็นต้น ขึ้นอยู่กับระเบียบกองทุนที่ร่วมกันกำหนดขึ้นมา

- การระดมทุนจากแหล่งอื่นๆ เช่น การจัดงานเพื่อหาทุน การสมทบจากองค์กรท้องถิ่น การสมทบจากหน่วยงานต่างๆ เป็นต้น ซึ่งคณะกรรมการกองทุนฯ จะต้องดำเนินการอย่างต่อเนื่องมิใช่หวังเพียงเงินสมทบจากสมาชิกเท่านั้น

- การจัดระบบข้อมูลของกองทุน ต้องจัดทำให้เป็นระบบ เป็นปัจจุบัน เปิดเผยโปร่งใส เช่น ข้อมูลสมาชิก ข้อมูลเงินกองทุน การจ่ายเงินสวัสดิการ เป็นต้น ซึ่งนอกจากจัดทำไว้ ณ ที่ทำการแล้วอาจประชาสัมพันธ์ให้สมาชิกรับทราบ ซึ่งสามารถทำให้หลายรูปแบบ เช่น ติดประกาศไว้ ณ ที่สาธารณะ ที่ทำการกองทุน หรือส่งให้สมาชิกถึงบ้านแล้วแต่ความเหมาะสม

6. การบริหารกองทุน โดยมีคณะกรรมการขึ้นมาบริหารกองทุน ที่มีองค์กรประกอบจากตัวแทนที่หลากหลาย มีการจัดโครงสร้างฝ่ายต่างๆ รับผิดชอบ ที่ชัดเจน  เช่น  มีประธาน เหรัญญิก ประชาสัมพันธ์ ตรวจสอบ ฝ่ายส่งเสริมพัฒนา เป็นต้น โดยอาจมีที่ปรึกษาจากผู้ทรงคุณวุฒิ หรือจากหน่วยงานในท้องถิ่น ฯลฯ การทำงานของคณะกรรมการจะต้องมีลักษณะประสานกับแกนนำของแต่ละหมู่บ้านด้วย เพื่อให้ดูแลสมาชิกได้อย่างทั่วถึง

      นอกจากจะบริหารกองทุนเพื่อตามปกติแล้ว คณะกรรมการควรให้ความสำคัญเป็นอย่างยิ่งกับเรื่องต่างๆ เช่น การประสานกับหน่วยงานท้องถิ่น การพัฒนาแกนนำ การเรียนรู้ขยายผล การดูแลผู้ด้อยโอกาส การขยายสมาชิกให้ครอบคลุมกว้างขวาง และการบูรณาการทุนทางสังคมและทุนทางธรรมชาติ เพื่อให้เกิดระบบสวัสดิการแบบองค์รวมขึ้นในตำบล


7. การติดตามประเมินผล ต้องมีการประเมินผลอย่างต่อเนื่อง และทุกระดับ เช่น การประเมินการสมทบของสมาชิก การขยายสมาชิกของระดับกลุ่ม ตลอดจนประเมินการทำงานในทุกๆ เรื่องของคณะกรรมการกองทุน โดยกองทุนอาจมีคณะตรวจสอบที่เป็นอิสระตามสมควร เพื่อให้เกิดการตรวจสอบที่เป็นกลางและเที่ยงธรรมรวมทั้งการประเมินในแต่ละระดับจะต้องนำไปสู่การทำเวทีประชาคมอย่างเปิดเผย เพื่อร่วมกันพัฒนาการทำงานให้ดีขึ้น

8. การขยายผล ซึ่งจะต้องทำอย่างต่อเนื่องในหลายๆ ประการ  อาทิ

- การขยายแกนนำ ทั้งปริมาณและคุณภาพให้ทั่วถึงทั้งระดับพื้นที่และกลุ่มกิจกรรม เพื่อให้เกิดการขยายผลและสามารถดูแลสมาชิกได้ทั่วถึง

- ขยายสมาชิก โดยต้องตั้งเป้าหมายให้ครอบคลุมทุกคนหรืออย่างน้อยทุกครอบครัวในตำบล จะต้องครอบคลุมผู้ด้อยโอกาสที่ดูแลตนเองไมได้ให้ครบทุกคน ที่สำคัญต้องสร้างจิตสำนึกของการช่วยเหลือซึ่งกันและกัน ให้เกิดขึ้นในหมู่สมาชิก

- ขยายแหล่งทุน ที่จะมาหนุนให้กองทุนมีปริมาณมากขึ้น เช่น การสมทบจากหน่วยงานในท้องถิ่น เป็นต้น

- ขยายประเภทและผลประโยชน์ของสมาชิก โดยให้ครอบคลุมตั้งแต่เกิดจนตาย ตลอดจนการหนุนเสริมให้สมาชิกพึ่งตนเองได้ เช่น การเพิ่มสวัสดิการด้านประกอบอาชีพที่ไม่ทำลายสิ่งแวดล้อม การให้สวัสดิการ กรณีเกิดพิบัติภัยต่างๆ เป็นต้น

- การพัฒนาสู่สวัสดิการที่ยั่งยืน โดยการบูรณาการเข้ากับกลุ่ม/กองทุนอื่นๆ  ในท้องถิ่น เพื่อสร้างนวัตกรรมงานพัฒนาร่วมกันในท้องถิ่นอย่างเป็นองค์รวม เช่น การฟื้นฟู  ภูมิปัญญา การจัดการทรัพยากรธรรมชาติและสิ่งแวดล้อม เกษตรกรรมยั่งยืน ฯลฯ ซึ่งเป็นสวัสดิการที่ครบวงจรไม่จำเพาะแต่เพียงตัวเงิน ทำให้สมาชิกรู้สึกมีความมั่นคงในชีวิตอย่างแท้จริง 


ตัวแบบกองทุนสวัสดิการชุมชนที่ประสบความสำเร็จ และมีลักษณะเป็นกองทุนสวัสดิการที่มั่นคงยั่งยืน

กองทุนสวัสดิการชุมชนตำบลหนองสาหร่าย อำเภอพนมทวน จังหวัดกาญจนบุรี

บริบทชุมชนตำบลหนองสาหร่าย

คนเฒ่าคนแก่ได้กล่าวขานถึงภูมิหลังของคนในท้องถิ่นแห่งนี้ว่าเป็นคนท้องถิ่นเดิมที่มิได้โยกย้ายมาจากที่ใด อีกทั้งได้บอกกล่าวถึงที่มาของชื่อหนองสาหร่ายดินแดนอาศัยของกลุ่มตน ว่าเป็นพื้นที่พักทัพ และเสด็จผ่านในสมัยสมเด็จพระนเรศวรมหาราช สภาพแวดล้อมที่มีหนองน้ำและมีต้นสาหร่ายเป็นจำนวนมาก เป็นเดิมชื่อหนองทราย แต่สำเนียงเพี้ยนไปเป็นหนองสาหร่าย ซึ่งโดยปกติแล้วคนหนองสาหร่ายจะมีสำเนียงพูดที่เป็นเอกลักษณ์ของตนเอง มีความแตกต่างไปจากสำเนียงคนท้องถิ่นอื่นในแถบจังหวัดกาญจนบุรี

เดิมชุมชนหนองสาหร่าย ได้ถูกผนวกเป็นหมู่บ้านหนึ่งในตำบลดอนเจดีย์ และได้ขอแยกออกมาเป็นตำบลหนองสาหร่าย เมื่อวันที่ 15 กันยายน 2535 ทั้งนี้เพราะตำบลดอนเจดีย์ เป็นตำบลใหญ่ ครอบคลุมถึง 13 หมู่บ้าน ทำให้ได้รับงบประมาณจากภาครัฐไม่ทั่วถึง  ถนนหนทางการเดินทางไปมาลำบาก สภาพพื้นที่ต้องอาศัยน้ำฝนตามฤดูกาล หากหมดหน้าฝนก็แห้งแล้ง เกษตรกรทำนา ปลูกพืชไม่ได้ผล เกิดการโยกย้ายถิ่นฐานออกมาหางานทำในตัวเมือง หากแยกออกมาเป็นตำบลจะสามารถเสนอของบประมาณจากภาครัฐมาดำเนินการสร้างถนน      พัฒนาแหล่งน้ำในชุมชนได้      ซึ่งปัจจุบันตำบลหนองสาหร่ายครอบคลุม 8 หมู่บ้าน ดังนี้ หมู่ 1 บ้านสระลุมพุก, หมู่ 2 บ้านโกรกยาว, หมู่ 3 บ้านหนองปริก, หมู่ 4 บ้านหนองขุย, หมู่ 5 บ้านปลักเขว้า, หมู่ 6 บ้านหนองทราย, หมู่ 7 บ้านหนองแหนและหมู่ 8 บ้านใหม่พัฒนา

สภาพพื้นที่ตำบลหนองสาหร่ายโดยทั่วไป เป็นที่ราบดินปนทราย มีโครงการชลประทานตอนพระแท่น ซึ่งได้มีการสร้างคลองส่งน้ำ มาจากเขื่อนท่าม่วง (เขื่อนแม่กลอง) ครอบคลุมทั้ง 8 หมู่บ้าน ซึ่งเอื้ออำนวยต่อการประกอบอาชีพของประชาชนส่วนใหญ่ คือ อาชีพด้านการเกษตร ทำนา ทำไร่   เลี้ยงสัตว์ ค้าขาย รับจ้าง จักรสานและเย็บผ้าโหล โดยประชากรที่อาศัยในพื้นที่ตำบลหนองสาหร่ายมีจำนวนประมาณ 3,840 คน แบ่งเป็นชาย 1,896 คน หญิง 1,944 คน มีจำนวน 782 ครัวเรือน
ยุคพัฒนาภาคประชาชน : สายธารการเปลี่ยนแปลงของคนหนองสาหร่าย

ยุคของการพัฒนาโดยภาคประชาชน เริ่มตั้งแต่ผู้นำชุมชนสามท่าน (นายชนะ  สุขพรหม, นายชะลอ สมคิด และนายจอม ใจชุ่ม) ที่ได้ดำเนินการเสนอขอให้ชุมชนหนองสาหร่ายยกฐานะเป็นตำบลหนองสาหร่าย ในปี 2535 และผู้นำชุมชนเหล่านี้ได้กลายเป็นผู้นำการเปลี่ยนแปลง (Intellectual) ที่มีแนวคิดนำพาชาวชุมชนหนองสาหร่ายเริ่มงานพัฒนา โดยยึดหลักการ “การพัฒนาที่เกิดจากความต้องการของคนในชุมชนตนเองและเพื่อความอยู่ดีมีสุขในชุมชนของตน” ในระยะเริ่มแรกของการพัฒนาทุกคนได้มองไปที่จุดเด่นศักยภาพที่คนในชุมชนมีการดำรงชีวิตแบบเอื้อเฟื้อ เผื่อแผ่ เสมือนเป็นเครือญาติเดียวกัน คนในชุมชนได้ร่วมทั้งทุกข์และสุขมาด้วยกัน ดังได้สะท้อนจากวิถีการอยู่ร่วมกันออกมาในรูปแบบของ “ประเพณีวัฒนธรรม” ยกตัวอย่างประเพณีแห่งความสุข   เช่น  ประเพณีลงแขกดำนา-เกี่ยวข้าว ที่ได้ก่อเกิดวัฒนธรรมเพลงเหย่ย-กลองยาว

เพลงเหย่ย เป็นบทเพลงพื้นบ้านที่ใช้ร้อง ละเล่น เป็นกิจกรรมที่สร้างความสัมพันธ์ ความชื่นมื่นให้คลายความเหน็ดเหนื่อยจากการทำนา ส่วนประเพณีที่เกิดจากความทุกข์ของคนในชุมชน เช่น ประเพณีแห่นางแมว ที่เกิดขึ้นจากความแห้งแล้งของชุมชน ฝนไม่ตกต้องตามฤดูกาล จนกระทั่งระยะเวลาผ่านไปภาครัฐได้นำโครงการก่อสร้างชลประทานตอนพระแท่นมาดำเนินการสร้างคลองส่งน้ำแจกจ่ายน้ำเพื่อการเกษตร จากความแห้งแล้ง ที่เคยทำนาเพียงปีละครั้ง ปัจจุบันชาวชุมชนสามารถทำนาได้ถึง 2 ครั้งต่อปี

ประสบการณ์แห่งการร่วมทุกข์ ร่วมสุขของชาวชุมชนได้กลายมาเป็นความผูกพันอันแน่นแฟ้นที่เชื่อมร้อย เกาะเกี่ยวให้คนในชุมชนร่วมกันดำเนินงานพัฒนาชุมชนของตนเพื่อการดำรงอยู่ร่วมกันอย่างอยู่ดีมีสุขตามทิศทางเป้าหมายการปักธงการพัฒนาของกลุ่มตน

นอกจากการมองศักยภาพไปที่ความเอื้อเฟื้อเผื่อแผ่แล้ว ชาวชุมชนยังมาร่วมมองในเรื่องของการรวมกลุ่มการพัฒนาชุมชน ซึ่งจากการวิเคราะห์กลุ่มองค์กรชุมชนในเบื้องต้นร่วมกัน สามารถจำแนกการเกิดขึ้นขององค์กรได้ 3 ประเภท ดังนี้

ประเภทที่ 1 กลุ่มที่ภาครัฐมาสั่งให้ตั้งกลุ่ม กติกามาจากภายนอก เช่น กลุ่มกองทุนหมู่บ้าน โดยที่ชาวชุมชนเห็นว่าไม่ยั่งยืน เป็นกลุ่มที่ไม่ได้เกิดจากความต้องการของชุมชน แต่ที่สามารถดำรงอยู่ได้เพราะมีกรอบและมีการสนับสนุนจากภาครัฐกำกับอยู่

ประเภทที่ 2 เป็นกลุ่มที่ภาครัฐสนับสนุนให้เกิด เช่น กลุ่มออมทรัพย์ กลุ่มสตรี กลุ่มแม่บ้าน  กลุ่ม อสม. โดยภาครัฐมาสนับสนุนแนวคิด งบประมาณ การอบรม เป็นกลุ่มที่เน้นเรื่องรายได้ ส่วนใหญ่จะอยู่ได้คงที่ เพราะมีตัวงบประมาณเป็นตัวหลัก

ประเภทที่ 3 เป็นกลุ่มที่เกิดจากความต้องการของชุมชน เช่น กลุ่มเลี้ยงสัตว์   เป็นกลุ่มที่รวมตัวขึ้นมาตามอาชีพของคนส่วนใหญ่ในชุมชน เช่น กรณีวัวของชาวบ้านป่วย     ก่อนหน้าที่ยังไม่มีการรวมกลุ่ม ชาวบ้านไปขอให้ปศุสัตว์มาทำการรักษาวัวที่ป่วย แต่กลับพบว่า  ปศุสัตว์ไม่มารักษาวัวให้ จากวิกฤตนี้จึงเป็นที่มาของการตั้งกลุ่มเลี้ยงสัตว์ขึ้นในตำบลหนองสาหร่าย ทั้งนี้เพื่อง่ายต่อการขอความช่วยเหลือจากภาคีต่างๆ และชาวชุมชนเห็นว่าภาคีภาครัฐหรือหน่วยงานต่างๆ ควรมาสนับสนุนกลุ่มประเภทนี้มากกว่ากลุ่มอื่นๆ ซึ่งจะเป็นกลุ่มที่มีความเข้มแข็งและยั่งยืน   ได้ผลประโยชน์ร่วมกัน จับต้องได้ ทุกคนในชุมชนสามารถเข้าถึงได้ง่าย

จากการสำรวจกลุ่มองค์กรชุมชนในตำบลหนองสาหร่ายในปัจจุบัน ทั้ง 3 ประเภท มีจำนวนทั้งสิ้น 93 กลุ่ม โดยแยกประเภทองค์กรเป็น 5 ประเภทใหญ่ ดังนี้

- องค์กรการเงิน เช่น กลุ่มออมทรัพย์เพื่อการผลิต, กองทุนหมู่บ้าน, สหกรณ์, กลุ่มกู้เงิน     ธนาคารเพื่อการเกษตรและสหกรณ์การเกษตร

- องค์กรด้านอาชีพ เช่น กลุ่มปลูกข้าว, เลี้ยงสัตว์, ปลูกอ้อย, รับจ้าง ฯลฯ

- องค์กรด้านสุขภาพ เช่น กลุ่ม อสม., กลุ่มออกกำลังกาย ฯลฯ

- องค์กรด้านการพัฒนาคุณภาพชีวิตและสิ่งแวดล้อม เช่น ชมรมผู้สูงอายุ,   กลุ่มเยาวชน, กลุ่มสตรี

-  องค์กรด้านสวัสดิการ เช่น กองทุนสวัสดิการการเกิด แก่ เจ็บ ตาย, กองทุนฌาปนกิจ, การศึกษา

โดยในความหมายของการรวมกลุ่มเพื่อการพัฒนา ในมุมมองสายตาของชาวบ้านตำบลหนองสาหร่าย ได้มีมุมมองที่สรุปโดยสังเขปได้ว่า

“การสนับสนุนการรวมตัวของชาวบ้านเป็นกลุ่มองค์กร ควรต้องมองที่ชุมชนได้ประโยชน์ ผลประโยชน์ที่เอาชุมชนเป็นตัวตั้งเป็นสำคัญ ดังนั้นภาครัฐต้องฟังความคิดเห็นของประชาชน ต้องถามประชาชนก่อนเป็นอันดับแรก ส่วนชาวบ้านต้องพัฒนาให้เป็นกลุ่มที่เข้มแข็ง หมายถึง กลุ่มที่มีการบริหารจัดการที่ดีมีความชัดเจนโปร่งใส มีระเบียบ มีคณะกรรมการมีทิศทางและแผนปฏิบัติงานที่ชัดเจน”
บูรณาการงานพัฒนา : จุดเชื่อมสู่งานสวัสดิการชุมชน

1. สวัสดิการชุมชนหนองสาหร่ายเริ่มต้นมาจากการทำแผนแม่บทชุมชน

ชุมชนคนหนองสาหร่าย เริ่มดำเนินการจัดทำแผนแม่บทชุมชนประมาณวันที่  1 พฤศจิกายน 2545 โดยเริ่มจากแนวคิดของผู้นำชาวบ้านเองที่มีการติดตามข้อมูลข่าวสาร สถานการณ์โลกภายนอกอยู่ตลอดเวลา ประกอบกับช่วงปี 2545 รัฐบาลได้มีนโยบายกองทุนหมู่บ้านลง ซึ่งในระยะการลงมาของเงินงบประมาณกองทุนหมู่บ้านปรากฏว่า ไม่มีสมาชิกชาวบ้านท่านใดในชุมชนมาขอใช้เงินสิทธิประโยชน์จากกองทุนหมู่บ้านนั้นเลย ดังนั้นในการประชุมประจำเดือนของชุมชนจึงได้มีการหารือกันว่า “เราควรที่จะนำเงินกองทุนนั้นมาใช้ให้เกิดประโยชน์กับชุมชนของเรา” โดยในที่ประชุมได้มีข้อตกลงที่จะนำเงินกองทุนหมู่บ้านนั้นมาจัดทำการสำรวจสภาพปัญหา หนี้สิน รายรับ รายจ่ายในชุมชนว่าเป็นอย่างไร เพื่อที่ว่าการสำรวจครั้งนี้จะได้เป็นประโยชน์แก่การทำงานพัฒนาชุมชนอย่างมีทิศทางของกลุ่มตนต่อไป

จากการสำรวจปัญหาต่างๆ ภายในชุมชน จึงเป็นที่มาของการจัดทำแผนแม่บทชุมชนตำบลหนองสาหร่าย ซึ่งพบว่าคนในชุมชนมีรายได้ประมาณ 72 ล้านต่อปี  การประเมินหนี้สิน การกู้เงินทั้งในและนอกระบบ ประมาณ 88 ล้านต่อปี และการสำรวจ รายรับ-รายจ่ายในครัวเรือน โดยการออกแบบสำรวจแจกจ่ายให้ครัวเรือนสำรวจตนเอง ปรากฏว่ารายรับ-รายจ่ายในครัวเรือนประมาณ 76 ล้านต่อปี

เมื่อการสำรวจเสร็จสิ้นได้มานำเสนอต่อที่ประชุมและประเมินการร่วมกัน หักลบกลบหนี้แล้วเห็นว่า ความเป็นอยู่ของคนในชุมชนต่อไปอาจอยู่ไม่ได้ ชุมชนอาจเสื่อมสลาย หนี้สินอาจติดพันตัวไปถึงรุ่นลูกหลาน เมื่อเห็นปัญหาแล้วจึงได้มีการปรึกษาหารือหาทางแก้ไขร่วมกัน โดยการแก้ไขในระยะแรกเห็นว่าควรสนับสนุนการให้ความรู้ การรู้เท่าทันกับสถานการณ์หรือการศึกษาดูงานชุมชนอื่นที่ประสบความสำเร็จในการแก้ไขปัญหาชุมชน โดยชุมชนที่แกนนำตำบลคุณประยงค์ รณรงค์ ในเรื่องการทำแผนแม่บทชุมชนและการไปดูงานการดำเนินการสภาผู้นำชุมชน สภาภาคประชาชนของคุณโชคชัย           ลิ้มประดิษฐ์ จังหวัดประจวบคีรีขันธ์ ในการไปศึกษาดูงานครั้งนี้ได้รับการสนับสนุนงบประมาณจากกระทรวงสาธารณสุข ซึ่งเป็นภาคีหนึ่งที่ทำงานร่วมกับชุมชน

ความรู้จากการไปศึกษาดูงานได้ถูกนำมาถ่ายทอดให้สมาชิกในชุมชนได้รับทราบและได้ร่วมกันระดมสมองว่า จะช่วยกันแก้ปัญหาเรื่องใดก่อนเป็นลำดับแรก จากการพูดคุยหารือ หลายเสียงรวมเป็นเสียงเดียวว่าจะแก้ไขปัญหาด้านการเกษตร เพราะการเกษตรถือว่าเป็นอาชีพหลักของคนในชุมชน

จากการสำรวจปรากฏว่า สูญเสียเงินซื้อปุ๋ยเคมีเป็นจำนวนถึง 11 ล้านต่อปี นับว่าเป็นการสูญเสียเงินของพี่น้องเกษตรกรจำนวนมาก ดังนั้นจากจุดนี้ จึงเป็นที่มาของการตั้งโรงงานปุ๋ยอัดเม็ดสาหร่ายทอง ขึ้นที่หมู่   1   บ้านสระลุมพุก  โดยจะเน้นไปที่การให้ประโยชน์ของคนในชุมชนตำบลหนองสาหร่ายก่อนเป็นอันดับแรก และหากเหลือจึงส่งขายภายนอกชุมชน เช่นเดียวกับการตั้งโรงงานผลิตน้ำดื่มตราสาหร่ายทองในพื้นที่ หมู่ 2 บ้านโกรกยาว ก็มีที่มาที่มิได้แตกต่างกันมากนักโดยเห็นปัญหาว่าชาวชุมชนต้องสูญเสียเงินในการซื้อนำดื่มถึง   4  ล้านกว่าบาทต่อปี   หลายคนให้เหตุผลว่า  
ถึงแม้จะมีการรองน้ำฝนไว้ใช้แต่ไม่มีใครกล้าบริโภค เพราะน้ำฝนที่รองไว้มีกลิ่น ฝุ่นละอองจากโรงงานอุตสาหกรรมและจากเมรุเผาศพที่อยู่ใกล้ชุมชน จึงเป็นที่มาของการตั้งโรงงานผลิตน้ำดื่มตราสาหร่ายทองในเวลาต่อมา

นอกจากนี้ยังเกิดกิจกรรมการรวมกลุ่มทุกหมู่ของตำบลหนองสาหร่าย ดังนี้ หมู่ 3 บ้านหนองปริก รวมกลุ่มทำพริกแกงเผ็ดตำมือ, หมู่ 4 บ้านหนองขุย รวมกลุ่มจักสาน และผลิตไข่เค็ม, หมู่ 5 บ้านปลักเขว้า รวมกลุ่มผลิตน้ำยาอเนกประสงค์ เช่น น้ำยาล้างจาน น้ำยาซักผ้า เป็นต้น

การรวมกลุ่มกันแก้ไขปัญหาและสร้างเวทีแห่งความเข้าใจ โดยใช้วิธีการร่วมกันประชุมหมู่บ้านอย่างสม่ำเสมอ ซึ่งเป็นการประชุมเวทีสัญจรที่มีความต่อเนื่องในทุกหมู่บ้าน ได้เป็นที่มาของการร่วมทำกิจกรรมร่วมกันในชุมชน อันเป็นผลให้เกิดความรัก ความสามัคคี ความเอื้ออาทร ความเอื้อเฟื้อเผื่อแผ่ และความเห็นอกเห็นใจ เข้าใจกัน ทุกสิ่งทั้งมวลที่ได้สร้างสรรค์ร่วมกันได้กลายเป็น “พลังชุมชน” ที่ชาวชุมชนสร้างสรรค์ขึ้นเองได้


2. องค์กรการเงินชุมชนหนทางสูสวัสดิการชุมชน : มิติความสัมพันธ์และความร่วมมือ

ที่มาของแนวคิดองค์กรการเงินชุมชนและสวัสดิการชุมชนของตำบลหนองสาหร่าย มีดังนี้

ประการแรก เกิดจากการรวมตัวกันของคนในชุมชน การตั้งเป็นกลุ่ม องค์กร เพื่อร่วมกันแก้ไขปัญหาต่างๆ ภายในชุมชนไม่ว่าจะเป็นปัญหาหนี้สิน ความยากจน อาชีพหรือสุขภาพอนามัย ซึ่งชาวชุมชนได้สรุปบทเรียนการรวมกลุ่มร่วมกันว่า เป็นเรื่องที่ดี การรวมกลุ่มสามารถเป็นกลไกการขับเคลื่อนการแก้ไขปัญหาของชุมชนได้

ประการที่สอง เกิดจากฐานงานอาสาสมัครสาธารณสุข (อสม.) ในตำบลที่ได้ริเริ่มการจัดสวัสดิการด้านการศึกษา การจัดสวัสดิการกรณีเสียชีวิต การจัดสวัสดิการคนจน       คนด้อยโอกาส กลุ่มผู้ติดยาเสพติดซึ่งมีสวัสดิการด้านที่ดินทำกินให้คนกลุ่มนี้ โดยใช้ที่ดินสาธารณะของหมู่บ้าน วัด โรงเรียน ประมาณ 30-40 ไร่ มาจับฉลากแบ่งสรรปันส่วนแต่การจัดสวัสดิการดังกล่าวยังไม่สามารถครอบคลุมได้อย่างทั่วถึงและเท่าเทียมได้ ดังนั้นจึงเห็นร่วมกันว่าควรมีการตั้งกลุ่มองค์กรการเงินและองค์กรสวัสดิการชุมชนขึ้นมา

ประการสุดท้าย การที่คนในชุมชนอยากเห็นการบูรณาการองค์กรการเงินชุมชน เพื่อจัดเป็นสวัสดิการการเกิด แก่ เจ็บ ตาย ให้กับคนในชุมชน เนื่องจากชาวบ้านส่วนใหญ่ในชุมชนมีอาชีพเป็นเกษตรกร ไม่สามารถได้รับสวัสดิการจากรัฐ ดั้งนั้นจึงมองเห็นความจำเป็นที่จะต้องมีการจัดสวัสดิการเพื่อดูแลกันเองภายในชุมชน

จากเหตุผลแนวคิดสำคัญทั้งสามประการ ผู้นำชุมชนและชาวบ้านได้เห็นพ้องร่วมกันว่า ควรที่จะกองทุนสวัสดิการเกิด แก่ เจ็บ ตาย หรือที่เรียกว่า กองทุนสวัสดิการชุมชนตำบลหนองสาหร่ายขึ้นมา ด้วยเห็นปัญหาว่ากลุ่มกองทุนต่างๆ ก็ยังจัดสวัสดิการไม่ครอบคลุม   ทุกกลุ่มคน ไม่ครบทุกเรื่องที่เกี่ยวกันกับชีวิต และในตำบลมีอยู่ 2 หมู่บ้านที่เห็นรูปธรรมของ   การใช้กองทุนสวัสดิการชุมชน เป็นเครื่องมือในการบูรณาการกองทุนชุมชน ดังนั้นจึงเป็นความตั้งใจร่วมกันที่จะทำให้ทั้ง 8 หมู่บ้านในตำบลจัดสวัสดิการชุมชนร่วมกัน โดยใช้บ้านหนองขุย    เป็นต้นแบบในการขยายแนวคิดการจัดสวัสดิการชุมชน และมุ่งเน้นการมีส่วนร่วมจากทุกภาคฝ่าย    ในท้องถิ่น ดังนั้นจึงได้เชิญ กำนัน, นายก อบต., ผู้อำนวยการโรงเรียน (บ้านหนองขุย, บ้านปลักเขว้า, บ้านสระลุมพุก), เจ้าอาวาสวัดหนองขุย และวัดปลักเขว้า, หัวหน้าสถานีอนามัย, พัฒนาการประจำตำบล และสถาบันการเรียนรู้เพื่อพัฒนาท้องถิ่นกาญจนบุรี เข้าร่วมเป็นที่ปรึกษาชุดคณะกรรมการ และเลือกตัวแทนสมาชิกในแต่ละหมู่บ้านมาเป็นกรรมการโดยเน้นการสนับสนุนระบบการจัดสวัสดิการชุมชนท้องถิ่นในรูปแบบใหม่ให้เป็นจริงขึ้นมา

การบริหารจัดการกองทุนฯ ระดับตำบลนี้ สมาชิกต้องมาจากฐานกองทุนสวัสดิการระดับหมู่บ้าน ถ้าหมู่บ้านใดที่ยังไม่มีกองทุนสวัสดิการฯ ต้องไปจัดตั้งกองทุนฯ  ของตนเองก่อน และมีระบบบริหารจัดการตั้งแต่ในระดับหมู่บ้านขึ้นมาถึงระดับตำบล ซึ่งถือเป็นการสร้าง “ระบบร่วมร่วมกัน” (collective) โดยสมาชิกต้องเป็นคนที่มีสำเนาทะเบียนบ้านอยู่ในตำบลหนองสาหร่าย หรือหากย้ายมาใหม่ต้องย้ายมาไม่น้อยกว่า 6 เดือน สมาชิกต้องออมขั้นต่ำ  ปีละ 350 บาท ต่อคนต่อปี เงินออมส่วนหนึ่งคิดเป็น 30 % จะนำไปลงทุนร่วมในธุรกิจชุมชน เพื่อให้เงินกองทุนงอกเงยขึ้นมาจากเดิม และจะนำไปจัดสวัสดิการตามที่ตั้งไว้ ดังนี้

- เด็กเกิดใหม่ ทะเบียนบ้านอยู่ในตำบลหนองสาหร่าย จำนวน 1,000 บาท   เป็นเงินเข้าธนาคารชุมชน หรือกลุ่มอมทรัพย์

- ผู้สูงอายุ ได้รับเบี้ยยังชีพเดือนละ 100 บาท ให้แต่ละหมู่บ้านพิจารณาความเหมาะสม

- ผู้พิการ/ผู้ด้อยโอกาส ได้รับเบี้ยยังชีพ เดือนละ 100 บาท (ครอบคลุมทุกคนในชุมชน)

- เด็กติดเชื้อเอดส์ ได้รับเบี้ยยังชีพเดือนละ 200 บาท

- เสียชีวิต เบื้องต้นตั้งไว้ 6,000 บาท

นอกจากนี้ กองทุนฯ ยังมีแนวคิดในการจัด “สวัสดิการผู้นำ” เพราะต้องการดูแลผู้นำที่เสียสละ ตั้งใจทำงานเพื่อชุมชน โดยจะนำเงินกองทุน 3% มาใช้เป็นค่าตอบแทน     การพัฒนาศักยภาพผู้นำชุมชน การไปศึกษาดูงาน และช่วยเหลือการเจ็บป่วยเบื้องต้น และมีการหารือการจัดสวัสดิการแนวโน้มในอนาคต ที่จะมีการจ่ายบำนาญให้กับสมาชิกที่ออมครบ  30 ปี เมื่อสมาชิกมีอายุครบ 60 ปี ได้รับบำนาญเดือนละ 1,200 บาท

จากสาระเบื้องต้นจะเห็นได้ว่าองค์กรทั้งสองต้องเป็นลักษณะการทำงานที่ควบคุม ตอบสนอง ขยายผลและบูรณาการกองทุนซึ่งกันและกัน โดยการดำเนินการจัดตั้งได้เริ่มขึ้นประมาณปี 2546 ซึ่งรายได้ที่นำมาจัดสรรเป็นกองทุนสวัสดิการมาจากหลายทางด้วยกัน เช่น จากกองทุนหมู่บ้านปีละ 10,000-20,000 บาทหรือ 15% จากสถาบันการเงินชุมชนสมทบ 30% ของกำไรทุกปี, จาก อบต.    ปีละ 100,000 บาท หรือ 25% และจากสมาชิกออมทรัพย์สมทบคนละ 400 บาทต่อปี 

สำหรับพื้นที่ดำเนินการได้ใช้ หมู่ 4 บ้านหนองขุยเป็นพื้นที่ต้นแบบในการดำเนินการและขยายแนวคิดไปอีกใน 7 หมู่บ้านภายใต้กรอบคิดที่ว่า “ให้อย่างมีคุณค่า รับอย่างมีศักดิ์ศรี เป็นธรรม ครอบคลุม ทั่วถึงดูแลกันเองและมีวินัยในการออม” โดยได้เริ่มจัดสวัสดิการแบบครบรูปแบบใน 12 ด้าน
 
- การเกิด : จ่ายเปิดบัญชีขวัญชีวี 1,000 บาท ต่อเด็ก 1 คน

- การแก่ : จ่ายผู้สูงอายุเดือนละ 100-1,200 บาท

- เจ็บป่วย : จ่ายค่ารักษาพยาบาล เมื่อนอนโรงพยาบาลคืนละ 50-300 บาท ไม่เกิน 12 คืน/รักษาฟรี

- เสียชีวิต : จ่าย 6,000-20,000 บาท

- สุขภาพ : จ่ายผู้พิการ ผู้มีปัญหาสุขภาพจิต ผู้ติดเชื้อ เดือนละ 100 บาท

- การศึกษา : มอบทุนการศึกษาตั้งแต่ประถม-มหาวิทยาลัย

- ทำดีเป็นทุนและที่ดินทำกิน : ให้ทุนประกอบอาชีพไม่คิดดอกเบี้ย, ให้ที่ดินเกษตรกรที่ไม่มีที่ดินทำกินรายละ 2 ไร่ ปีละ 15 ราย

- ผู้นำชุมชน : จ่ายเบี้ยเลี้ยงการประชุมและอบรม

- ส่งเสริมการออกกำลังกาย : สนับสนุนการออกกำลังกายภายในชุมชน

- เล่นกีฬา : สนับสนุนการแข่งขันกีฬา ดูแลผู้บาดเจ็บจากกีฬา

- ส่งเสริมการประกอบอาชีพ : ตั้งกลุ่มอาชีพ เช่น กลุ่มน้ำยาล้างจาน กลุ่มน้ำดื่ม ฯลฯ 

- ความปลอดภัยในชีวิตและทรัพย์สิน : ติดตั้งโคมไฟในชุมชน สนับสนุนกิจกรรมอาสาสมัครป้องกันฝ่ายพลเรือน (อปพร.)

จากรูปธรรมการจัดสวัสดิการของชาวตำบลหนองสาหร่ายที่กล่าวมาในเบื้องต้น อาจกล่าวได้ว่าเป็นพื้นที่ชุมชนหนึ่งที่น่าชื่นชมยกย่อง ให้เป็นชุมชนที่เข้มแข็งได้ เพราะสามารถเห็นความสัมพันธ์ ความเป็นอยู่ วิถีชีวิตที่เอื้ออาทรต่อกันหวังให้คนในชุมชนของตนมีความมั่นคงในทุกๆ ด้าน โดยชาวชุมชนบอกว่าที่หนองสาหร่ายประสบผลสำเร็จส่วนหนึ่งต้องยกความดีนี้ให้แก่ผู้นำของชุมชน เพราะชุมชนมีผู้นำที่ดี เสียสละ มีแนวคิดประสบการณ์ การทำงานพัฒนาที่ไม่หยุดนิ่ง อีกทั้งสามารถประสาน องค์การบริหารส่วนตำบล ได้เป็นหนึ่งเดียว หน่วยงานราชการในท้องถิ่นให้การยอมรับ และสิ่งสำคัญที่สุดคือ ชาวชุมชนแห่งนี้มีความสามัคคี ช่วยเหลือเกื้อกูลกันด้วยดีเสมอมา
แนวความคิดเกี่ยวกับการบูรณาการ

การบูรณาการ หมายถึง การทำงานในลักษณะเชื่อมประสานกระบวนการทำงานที่ดำเนินอยู่แล้วในสถานการณ์ปกติเข้าด้วยกัน เพื่อช่วยกันผลิตผลงานตามบทบาทและความรับผิดชอบเดิมที่มีอยู่โดยมีการเชื่อมโยงกันอย่างเป็นระบบ ซึ่งส่งผลทำให้ได้ผลงานตามจุดมุ่งหมายที่มีประสิทธิภาพ และประสิทธิผลตามต้องการ

การบูรณาการกองทุนต่าง ๆ ในชุมชนเพื่อจัดการให้มีระบบสวัสดิการชุมชนระดับอำเภอ มีหลักการที่สำคัญ ดังนี้

1. ดำเนินการเชื่อมโยงและแลกเปลี่ยนเรียนรู้ระหว่างกองทุนที่มีอยู่แล้วในชุมชน ให้รู้ถึงศักยภาพของแต่ละกองทุน และแนวทางนำมาบริหารจัดการร่วมกัน แทนการบริหารจัดการแบบแยกที่ดำเนินอยู่แล้ว

2. แต่งตั้งคณะกรรมการดำเนินการกลาง เพื่อบริหารจัดการให้เกิดกิจกรรมร่วมกันในกลุ่ม/องค์กรที่ขยายผลจากเดิม

3. ดำเนินการวางแผนเชื่อมโยงกองทุนสวัสดิการระหว่างชุมชนและตำบลต่างๆ ให้ยกระดับเป็นกองทุนที่กว้างขวางและส่งผลครอบคลุมชาวชุมชนและผู้ยากลำบากมากขึ้น

4. พัฒนาระเบียบปฏิบัติและการบริหารจัดการกองทุนสวัสดิการที่เกิดจากการบูรณาการให้มีความชัดเจนและเป็นที่ยอมรับของสมาชิกและภาคส่วนที่เกี่ยวข้อง

5. วางแผนประสานงานระหว่างเงินทุนที่จะได้จากสมาชิก และเงินสมทบจากองค์กรหรือกองทุนต่างๆ ภายในชุมชน ตำบล หรืออำเภออย่างเป็นระบบ รอบคอบ และนำมาจัดสวัสดิการตามระเบียบปฏิบัติและวัฒนธรรมของชุมชนอย่างมีประสิทธิภาพ


1. คัดเลือกชุมชน





2. สร้างความสัมพันธ์กับชุมชน





๑





เตรียมการ


ประสานพื้นที่





สู่งานการพัฒนา


มุ่งแก้ปัญหาชุมชน








๓





12.ติดตามและประเมินผลผล





10.ปฏิบัติตามแผน





9.วางแผนงาน





สังคมอยู่เย็น


เป็นสุขร่วมกัน





	1. ไม่ทอดทิ้งกัน





	2. เศรษฐกิจพอเพียง





	3. ใช้ทรัพยากรอย่าง


                   เป็นธรรมและยั่งยืน





	4. เคารพศักดิ์ศรีและ


                   คุณค่าแห่งความเป็นคน





	8. ความเข้มแข็งของ


                  ชุมชนท้องถิ่นและ


                   ประชาสังคม





	7. พัฒนาจิตใจให้สูงขึ้น





	6. สันติภาพ





5. ความเป็นธรรมทางสังคม





11.อบรมผู้ปฏิบัติงาน





3. ศึกษาและวิเคราะห์ปัญหา


   ร่วมกับชุมชน





4. กำหนดปัญหา





5. ออกแบบการวิจัย





6. รวบรวมข้อมูล





7. วิเคราะห์ข้อมูล





8. เสนอผลต่อชุมชน





เริ่มวิจัย


ใส่ใจกระบวนการชุมชน





๒








